
IL STROLIC FURLAN 











An LII 


STROLIC FURLAN 


1971 


1970 
Societât Filologjche Furlane 





Chest Strolic lu à imbastit Meni, 
che ur è tant agrât a duc’ chei 
che j an dade une man cun la- 
vörs e conseis. 





1971 


(de nassude di Crist) 


Il 1971 al rispuint 


FIESTIS VARIABILIS: 


al 6684 dal Circul Julian; 

al 2724 de fondazion di Rome; 
al 5731-5732 dai Abrèos; 

al 1390 - 1391 dai Maometans; 
al 2152 de fondazion di Aquilèe. 


Il Non di Jesu (2 di zenär); 
Sacre Famèe (10 di zenär); 
Setuagjesime (7 di fevràr); 

Prin di Quaresime (24 di fevrâr); 
Pasche Majér (11 d'avril); 

La Sense (20 di maj); 

Pasche di Rosis (30 di maj); 
Santissime Trinitát (6 di jugn); 
Corpus Domini (10 di jugn); 
Prime d’ Avent (28 di novembar). 


FIESTIS DI PRECET: dutis lis domèniis; il prin dal an; 
Pasche Tafanie (6 di zenàr); Sant Josef (19 di marz); 
la Sense (20 di maj); Corpus Domini (10 di jugn); 
Sanz Pieri e Pauli (29 di jugn); Madone d’Avost 





- 


(15 d'avost); Fieste dai Sanz (1 di novembar); Mado- 
ne di Dicembar (8 di dicembar); Nadäl (25 di dicem- 


bar). 


FIESTIS NAZIONALS: Liberazion (25 d’avril); Fieste dal 
Lavór (1 di maj); Fieste de Republiche (2 di jugn); 
Fieste de Unitàt Nazionál (4 di novembar). 


SOLENITAZ ZIVILS: Conciliazion (11 di fevrár); Insure- 
zion di Napuli (28 di setembar): Sant Franzesc e Sante 
Catarine di Siene (4 di utubar). 


ROSE LA 


di soreli — ai 25 di fevrar, parzial, visibil in Italie: 
— ai 23 di luj, parziál, invisibil in Italie; 
— ai 20 d’avost, parziál, invisibil instès in 

in Italie; 


di lune — ai 10 di fevrar, total e visibil; 
— ai 6 d'avost, total e visibil in Italie. 





JL Strolic 


Meni, ‘o di spietät fin l'ultime ore prin di metimi a 
butà jù il Strolic pal 1971; e no parvie che i Strolics 
no an mai premure — che lôr a’ viddin lis robis 
« sub specie aeternitatis », tun quadri alt e lontan; 
e i granc afárs dai omps lôr ju clamin lujòniis —; 
ma par scoltá fin lis ultimis nuvitàz, par brincá e 
capi lis plui platadis intenzions, par sielzi e dé don- 
gie duc’ i tasséi de situazion in mit di presenta il 
1971 senze mascaris, spudát cemút ch’al sarà. 

E alore, eco: la gnove anade ’e sara biele, plene 
di cjalt e di soreli. E fin chi, nissune nuvitát e nis- 
sune maravèe: lu vevin capît duc’ apene che i sien- 
zidt e' an comunicát, za tre més, che, stant ai lòr 
calcut, par cinquant’äins al varés plot quasi simpri. 
Il biel timp, invezzi, al è scomenzát propit in ché 
di chal è jessát il lôr comunicát, e cumò o podin 
stà sigúrs che par cinquant’àins ’o varin soreli e cjalt. 
Che anzit Cadetto, entri chei cinquant’ains acht, al 
scugnarà spessed (si fas par mit di di) a ordenà di 
scomenzá a studid une bozze di progjet par ingrandi 
l'acquedot; là che invezzi al calcolave ch'e varès ba- 
stat Vaghe ploane. 


Ma se il timp al deventarà simpri plui biel, la 
pulitiche, invezzi, `e restarà simpri compagne: i co- 
munisc’ a’ continuaran a lavorà, a studid e a spietà 
che il piruz al deventi madür, e chei altris a’ conti- 
nuaran a tabajá, a discuti, a aleási, a frazionäsi, a 
fasi la forcje, a auspicá, a riafermá, a fa voti... e a 
manovrà par jéssi elez plui in alt... 

Il guviár al dezzidarà di adotà un compuarta- 
ment plui dir e vivarós: cjoli a di chei ch'a tàsin e 
da a di chei ch’a protèstin! 

Ma nancje cheste decision no rivara a sveä i fur- 
lans. Chei a’ continuaran a fà l'inchin, a presenta 
i belanz in atif, a ubidi e a tasé. I nestris sorestanz 
a’ continuaran a considerà il lôr incaric come un 
puest di lavôr di no piardilu, di difindilu cui dinc’: 
parceche nissune robe ’e spaurìs il furlan come la 
disocupazion. E cussì ju viodarin simpri lì: ubidienz, 
silenziós, cujez. 

Ce paste di omps! 

La pulitiche internazionál ’e fasarà un grant pas 
indenant. Posto che lis trèguis sui fronz a’ stan de- 
ventant simpri plui fissis e lungjs, il merecan, il 
rus e il cinés si cjataran par dezzidi indulà impiá 
un altre uere, e par fissäj la durade. 

No covente zontá che ancje te gnove uere la 
puare int no murará mai pal petrolio, pai béz, pes 
ambizions di quatri manigoldos, ma, come simpri, 
pe patrie, pe libertát, pe civiltát ocidentál o orien- 

tal, secont il pulpit d'indulà ch'e ven la prédicje. 
Ma nó no varin póre; cui nestris nufcent gjeneräi, 
nissun vara il coragjo di frontánus. 

Ma vonde ridi, cumo; fevelin di serio. Discorin 
ancje des robis ch’a funzionaran: la scuele, il sport, 
il divorzio, la mode, la Máfie. 

Te scuele, la riforme ’e scomenzara des elemen- 
tars. Si continuara, si, a studiá Pieri Micje, Balile, 
la barufe di Barlete — come za cent'dins — ma 
sun tun sussidiari gnáf, cu la cuviartine di plastiche; 
e ’o viodarés, mo, ce risultáz di culture e di for- 
mazion! 

Il sport, e propriamentri il balon, al continuara 
a fà cognossi il nestri non e la nestre civiltát in 
dut il mont. Che anzit si pò di che aromai il nestri 
non al è picjat tal balon. 

Il divorzio nol funzionara propit ben, ma a’ sco- 
menzaran a funzioná lis càusis di divorzio, e ai granc’ 
avocaz dal divorzio ur baste ch'a funziònin chés. 

La mode ’e sara ancjemo plui libare: chei ch’a 
son stáz a curt a’ podaran lá a lunc e chei dal lunc 
a’ podaran scurtá, cjonzä o ancje gjavä... 

La Mafie 'e je l'uniche robe che no vignara ri- 
formade: ’e à funzionát cussì ben fin cumò, parce 
cambiále? 

E i furlans? 

Chei no podaran nancje lei il Strolic, puarins. 
A’ scugnaran parti a vóre pal mont, come simpri. 

Ma quant ch'a tornaran a’ cjataran un Friäl co- 
me un zardin: senze confusion di fabrichis, senze 
cunfusion di universitât, senze ribaltamenz di auto- 
stradis; vinculát e difindüt di un gjenerál ogni qua- 
rante metros. E alore si cjalaran atôr ingropàz e su- 
turnos, e a’ dezzidaran di torná a parti par no distur- 
ba cheste pas e par no dismovi i nestris sorestanz. 

Coragjo instès furlans, ch'o ’n’ vin passadis di 
piés. 

Il Friül al restarà instès, ancjemö, chel cjanto- 
nut di mont che no 'nd’ è un compagn; i fogolárs 
a’ continuaran a ardi in dutis lis plui bielis ostariis; 
il nestri vin vif e saurit e no pastorizat e incapsu- 
lat nus fasarà dismenteá i fastidis e nus judarà a vo- 
lési ben. 'O podarin mangjá ancjemò il muset, il 
formadi e la lujènie, gjenuins; la bruade, la polente e 
il cicin di curtil. 

No véso capit che nome i pùars, ué, a’ puèdin 
mangjá ben senze invelenási! 

E po — al diseve chel — a pensá ben, la mise- 
rie 'e à une só puisie; pecját che, par capile, bisu- 
gne jéssi siórs! 


Furlans, a duc' un biel e bon 1971. 


RIEDO PUPPO 


12 











HH 1 V PRIN DAL AN 
2 S SS. Non di Jesi 
H* 3 D SECONDE DOPO NADAL 
4 L Sant Tito 
5 M Sante Melie 
HM 6 M PASCHE TAFANIE 
7 ] Sant Luzian 
8 V Sant Massimo 
9 S Sant Julian 
$K 10 D BATISIM DI JESU 
11 L Sante Onorade 
12 M Sant Modest 
| 13 M Sant Leonzi 
14 J Beat Duri di Pordenon 
15 V Sant Mauro 
16 S Sant Marcel Pape 
17 D SECONDE DOPO TAFANIE 
I 18 L Sante Priscje 
| 19 M Sant Paulin di Aquilèe 
| 20 M Sanz Fabian e Bastian 
| | 21 F Sante Gnês 
| 22 V Sant Vizenz 
| 23 5 re de Madone 
|| e 24 D TIARZE DOPO TAFANIE 
| | 25 L Conversion di San Pauli 
| 26 M Sante Paule 
| 27 M Sant Zuan Crisostomo 
28 J Sant Valeri 
| 29 V Sant Franzesc di Sales 
| 30 S Sante Martine 
| go 31 D QUARTE DOPO TAFANIE 

Nol nevèe plui. "L è scûr. Si sint un colp. 
Zef dal so stali al à copât la bolp. 


GJSO FIOR 


| 


La situazion 


Nasst furlans al è ancjemò fazzil, ma restà fur- 
lans al è une vore difizzil. Di fat, no vin fat nuje 
par nassi culi, indulà che par restà furlans, in zor- 
nade di vué, al covente olé e fa alc in contrast cu 
li condizions gjeneráls de vite di ogni dì. 

Nol esist nissun istitñt pulitic, economic e so- 
ziäl ch'al domandi di pratica il Furlan. La furlani- 
tät ’e reste dome in tune tradizion storiche e te li- 
bare ativitat cultural di qualchi impassionát. Cun 
dut che la lenghe e la leterature a’ vivin in chest 
timp la miór stagjon, ancje i cultórs plui otimisc’ 
a’ san ch’e mancje la tiare sot i pis. 

Ma il contrast nol è dome te mancjanze di isti- 
tüz: al è soredut te ziviltát, che no interesse plui zi- 
táz o comunitáz autonomis, ma coletivitàz une vore 
grandis, par no dî quasi dute la int dal mont. 

Cun di plui, la pusizion di sotans vude par tanc’ 
secui, 'e à puartáz putrös furlans a tignisi mala- 
pajáz dal lór jéssi, a no vé cür di fevelá la lór len- 
ghe, a falsificâsi. E, ancjemò, cul progres des rela- 
zions, al è dibant pensà che chei des ultimis gje- 
nerazions a rivin a quistà e a mantigni il Furlan 

ch’a sintin a cjase: séjal tigninsi su la marilenghe 
che metinsi a taliand, a’ fasaran dut un messedot, 
cul risultàt che lis bielis fevelis nativis si piàrdin. 

'E reste duncje dome la volontát e l’opare di chei 
ch’a insistin cul Furlan. Ma ce puèdino valé lis lôrs 
resons in cheste situazion? ’O cirarai di dilu, in curt, 
tes dodis mesadis di chest librut. 


LELO CJANTON 





UNE IDEE FALSE DAL AMBIENT 
NUS A SCURTADE LA VITE 


Une idée dute false ’e je ché di un Friiil sia- 
rat, gjelòs des sòs usanzis, restif es propuestis des 
ziviltàz ch'a vegnin di für. Al è ver juste il contra- 
ri, stant che cheste regjon, ancje cun dutis lis ueris, 
'e je stade simpri viarte di ogni bande, j ten pòc 
es usanzis, e si è nudride des ziviltàz di ogni pro- 
vigninze. 

La pusizion gjeografiche e la storie lu pandin 
une vore clár: la regjon ’e je in contat diret cu lis 
primis fameis ètnichis da l'Europe; lis usanzis aro- 
mai si cjatilis dome tai spetacui folcloristics; i de- 
puesiz di ziviltàz diferentis a’ son un pôc pardut, 
ad Aquilée e a Zuj, a Cividât e a Glemone, a Udin, 
a Gurizze e vie indenant, senze fevelá di vocabolari, 
toponomastiche o migrazion stagjonäl. Si trate dun- 
cje di une situazion di centralitât e di speriènziis 
des plui interessantis da l'Europe. 


No si sa cui ch'al è rivát a fa crodi il fals par 
tant timp: un fat sigür al è invezzi che cheste fal- 
setât, pandude une vore a larc, 'e à scunide la fuar- 
ze moral di putròs furlans, metinju su l'alternative 

o di rassegnäsi a une vitute di puars bidz, o di tor- 
nà a scomenzà la vite, bielza indenant cui agn, tal 
Forest, in cundizions di inferioritàt. 

Nol baste vé monede buine par vivi: al covente 
savé doprále. 


L. C. 

U Siroligut dai fur 


Giuseppe Lombardo Radice, il poete de peda- 
gogje di chelaltri dopouere, in tun so libri al scri- 
veve cussi dai fruz furlans: « ... quei buoni salva- 
dis hanno una poesia antica, tutta loro; sono nar- 
ratori nati ». 

E propit pai fruz furlans o vin ulát risiarvà 
chest an un-dós pagjinis al més: une sielte, rincura- 
de-fir da ricoltis di diviars folclorisc’: cjantis di 
scune, orazions, cjantilenis, filastrocjs, indivinins, 
contis di zäcs, scuzürs, miz di di, vilotis... Il lôr 
curisin blanc al bat in ognune di chestis riis, in ogni 
figure, in ogni part: ’e je la lôr puisie antighe, pas- 
sade dilunc lis etis e il timp e ancjemò vive e fre- 
scje = dut un mont di inocenze e di vite ch'al tar- 
lupe tra scune e pat di cjase, tra curtil e sedim e 
paîs cun dut il Fridl parentri. 

Reliquiis di antighis cjantis o ricreazion inma- 
gade des cjossis nativis, cheste puisie di fruz ’e je 
la vôs da l'anime di un Friül ràmpit di prime viarte. 

E ancje nó granc’, passant chestis pagjnis, o tor- 
nin a dilis datir ch'a vegnin-sù da l’anime: inalore 
'o sintin imò une bampe di ché passion e un rai di 
ché lontane inocenze di cjanta. 


DINO VIRGILI 

IL STROLIGUT DAI FRUZ 


“Dipin colone,, 


NINA 

Nina, pipin colone, 

che Diu ti benedissi e la Madone... 
Nina, pipin di scune, 

tò mari che ti à fat ’a si cunsume. 
Nina, pipin di concje, 

tò mari che ti à fat ’a ti sta dongje. 


LA MUSUTE 


Oreglute — sò surute — vôli biel — vôli stel — 
chi la puarte — chi il saltel... 

I CINC FRADIS 

Dindulin — madulin — dêt di man — rufian — 
mazzecrics. 

PIN-PIDIN 

Pin-pidin — galandin — mio galo — galarin — 


pita solda bolda — tira sot il piè — di Menia 
Golda. 


Pipin colone — colonna della casa 

La puarte, il saltel — la bocca, il naso. 
I cinc fradis — le dita. 

Mazzecrics — ammazzapidocchi (pollice). 





V'endáAd. 


Quant che si cjól un sensár o un missete no si 
po là par fin cul orloi: nancje impensási. Il com- 
pra e il vendi al è fat di peràulis, di tantis peraulis, 
di un grumon di peràulis ch'a puàrtin vie timp. E 
jenfri si scuen dopra ancje qualchi bausie, magari 
di nuje; e ancje chés a’ slùngjn il discors. E nissun 
nol à colpe, parvie ch'al è il mistîr ch'al oblée. E 
lis bausiutis alore a’ son dome sinceritàz un póc 
mascaradis. Po a’ son di dopra ancje tantis bielis 
peràulis ch'a incjàntin chei che no lis capissin, co- 
me: « Ca la man! Che no podés viodi la mé femine 
(a scür!) se nol è vér ce ch’o dis ». « Va là, fasinle 
finide cun tun blanc e un neri! ». « Par ché bestie, 
no ti doi ni une steche ni une pipine. 'E je un crep!». 
« E alore nuje ». « Il plui, il plui ' o puès butà sù 
une scae ». « Nò, parsore 'o vuei une pàdue ». 


Ce us parial? 

Pieri de Gjate lis sa dutis chés peraulis e al 
scuen doprâlis ancje lui, e par fuarze al scuen piar- 
di tant di chel timp, ch’al @ plui che un meracul 
che al puedi riva a cjase a oris cristianis. 

Chest ’e podeve pensälu ancje la sò femine pri- 
me di gota: ancjemò quant ch’a morosavin. 

Vadì jé ’e sperave di séi plui impuartante di ogni 
afàr. E no jere lade propit cussi. Par Pieri, i afârs 
prin di dut. E jé si stufave di spietà l'omp tal so je- 
ton masse vuèit, a cjala il sofit indula che j pareve 
di viodi musics di vigjei che j sbeleavin. Parceche 
lis oris che si spiete a’ puartin fantasiis e ombris, e 
a jé j pareve di no podé sapuartàlis. 

Ma ché gnot Pieri al veve esagjerât. « Cumò » 
dissè la femine für di sè « ’o vuei insegnäj il vivi 
dal mont ». 

'E saltà far tal frèt de cjamare e ’e zirà doi volz 
di clâf te siaradure de puarte. 

E ’e spietà. 

E Pieri al rivà ch’a jerin di un piez batudis lis 
dòs sul tôr di Ursinins Grant. Al cjalcja il saltel, 
ma la puarte no si viarzeve. « Olghe » al clamà 
« `O soi jo, Pieri! ». 

E jé zito. 

« Olghe, Olgute » al tornà a clamà lui « viàrzi- 
mi, no sta a lassami tal frét » 

« No ti viarz ». 

« Ti prei, Olgute, viàrzimi ». 

« No ti viarz e no ti viarz! ». 

Pieri al lassà la puarte e cidin cidin al lè pal 

pujùl, po pe scjale, e po al tornà sù cul zoc che si 
peste i lens. 

« Viàrzimi, Olgute ». 

« No ti viarz! ». 

« E jo mi buti abas dal pujál! ». 

« E tò bùtiti ». 

Patapunf! Il zoc al fini tun sdramasson tal curtil. 

Olghe, dentri, ’e peta un sigo, e tun lamp ’e sal- 
tà abàs dal jet, "e zirà la cláf e je jesse für de cja- 
mare. 

E Pieri, ch'al spietave dongje il mûr, la sburtà 
de bande, e al jentrà a colp, siaranle difür. « E cu- 
mò prove tú a stà tal fresc! ». 


MARIE FORTE 

Jeaid 


Gjenio « Jei » e Gjovanin dai Ucei, doi zercan- 
dui di Monfalcon, a’ vevin simpri tal sacheton doi 
francs di pote e un di mat. 

Un an, in ocasion de sagre di Sant Antoni, par 
fâur uadagnà qualchi franc, ur dèrin di vendi car- 
telis de tòmbule. E lòr, une volte vendudis, a’ pat- 
tirin par Vignesie, e a’ mangjárin für dut l'incàs. 

Al nassè un cjadaldiaul! 

Un mès dopo, in Preture, in presinze dai acu- 
saz e dai acusatôrs, il Pretòr al cjapà la peràule, e 
ur dis ai organizzatòrs de manifestazion: « Mi sma- 
ravei di vualtris, prin di dut, ch'o vès dat a chisc' 
doi puars biàz ch’a son ce ch'a son, di là a vendi 
cartelis. O mertarèssis vualtris di séi judicàz, e no 
lòt ». 

Gjenio « Jei » al jeve sù impins, a chel pont, e 
j dis al Pretòr: « Reson, reson, siòr Pretòr. Che 
ur cridi, che ur cridi... » 


VICO BRESSAN 

DI LA DA L’AGHE 


La nestre Sozietàt 

‘e à stat a fâ il Congres chest an passât 
(chel ch'e costume ogn'an) a Pordenon. 
Jo no soi lat, ch’o jeri in Cjampeon. 

] ai domandadis gnovis a di un tal 

su la cunvigne: « E alore, ben o mál?». 
Mi à rispuindát: « Pulit. 

Dopo i discors di rit, 

la sòlite pacjade, la cjantade... ». 

« E int a 'nd' ise stade? ». 

Mi à dit: « In prucission. 

Dut Udin al è stât a Pordenon! ». 

In mascare 


Fevrar 














«D OD dJ OS un e us hh) is 


Haha Sta Praia sta Ouedzzu"* Judr 





Sant Ignazi 
Purificazion de Madone 


Scuelastiche 
Madone di Lourdes - Fieste de Cunciliazion 
Sante e 
Sante I 
SESSAGIE SIME 


Sant Faustin 

Sante Juliane 

Sanz Màrtars di Concuàrdie 
Sant Simeon Vèscul 


QUINQUAGIESIME 
Sante Margarite di Cortone 
Sant Pieri Damiani 


Sanz Feliz e Furtunât | 
Sant Gabriel de Madone Indolorade 
PRIME DI QUARESIME 

Zef, plen di frêt, al trime sot la plete, 
e Ghite s’inzuzzis su la solete. 





NOL È UN ONOR A JÉSSI FURLANS 
MA AL È UN DISONOR A NO OLÉ JÉSSI 


Lis diferènziis tra lis popolazions regiondls a’ 
puèdin cald o midiant di une pulitiche nazionaliste 
o parvie dal progres zivil: ma là che cul progres chest 
ca al ven in grazie dai contribúz culturái che dutis 
lis comunitàz liberamentri a’ dan e a’ rizèvin, la pu- 
litiche nazionaliste 'e sbasse invezzi il valôr gjene- 
ral, disvuedant il jéssi particulár di dutis lis comu- 
nitáz in pro di une sole: anzit nancje di ché, parce 
che plui dal jéssi real in pulitiche ’e val la interpre- 
tazion ideologiche che j ven dade, secontri dai inte- 
res dal moment. 

E cussi, puars i disvuedaz! Parcè che tal puest 
di un jéssi autentic, nol ven metüt un altri jéssi au- 
tentic, ma un alc di artifiziál parturit di qualchi idèe 
o di qualchi mode. Par crodi di séi alc, il disvuedat 
al scuen adatási ai modui che j vegnin proponüz, de- 
venta la copie di une copie tal mát plui siarvil. 

Chei furlans che tal passat e an olüt copia i pa- 
rons cul trabascjä par vènit, no son stáz bogn, in 
cincentecinquantagn, di dà nancje une rie di valôr 
cultural tal biel lengaz di Vignesie. L'inteligjenze e 
la personalitât no si pò copidlis. 


EC. 

IL STROLIGUT DAI FRUZ 


"U cit daviau, 


PATERNOSTER PITININ 


Paternoster pitinin 

che lu a fat il Signorin. 
Beat chel che lu dira! 
Chel sigûr nol perirà. 


AVE, O VERGJNE 
Ave, o Vergjne, us saludi 
come l'Agnul ancje jo; 


ave, o plene di ogni grazie, 
il Signor al è cun vô... 

| ANGJELIDEI 


Angjelidei, 
| pizzinin jo j' cjadei — e jo j’ jevai; 
| cuintra Diu mi voltai, 
| jodei il cîl daviart, 
San Stiefin inluminát, 
San Pieri incoronat... 





REQUIE 


La pas ai vis 

e la rèquie ai püars muarz! 
O animis di Gjò 

vo ‘o eris come no 

e nó ‘o sarin come vo. 


| Animis di Gjó — anime di Dio, i morti. 





Une magne in ejsejel 


A Zea, pizzul paradis de mé curte zoventút, 
cheste storie la contavin in file ancjmò ai prins di 
chest sécul. 

I gnûs parons dal Borgut feudal e” an dadis lis 
clas dal cjscjel a gno nono, il pari di mé mari, par 
ch'al las di tant in tant a dá ajar es stánziis e ogni 
di a tira sù l’orloi de toresse. 

Al jere stat il plevan a dilu ai siôrs che il nono 
al podeve miôr di duc’ fa chel servizi; lui lu cognos- 
seve di cetanc’ àins, e al veve stime e fidùzie di lui: 
dibant, quant ch'al lave a Udin in Cürie o ce sáo jo, 
no si faseve puartà dal nono, Pieri dai Pontis! 

Fin dai prins dis dal servizi in cjscjel, il nono si 
jere intopàt in tune magne: une besteate lungje, 
grise come l'azzòr, ch’e sparive, cuissà dula, apene 
che lu viodeve. La prime volte la veve incuintrade 
in zardin, e fin chi nuje di strani; un'altre volte 
su lis scjalis de torate rosse ch'e veve la puarte rote, 
un'altre volte ancjmò te cantine, ch'e veve un bal- 
con senze une lastre. 

Ma quant che la cjatà tal salon di miez al prin 








plan, si inturbidi. Une magne, cemût jèrie rivade 
lassu? Alè stat in chè volte che il nono, lant a 
viarzi il cjscjel, al puartave cun sé un raganel, un 
racli di corgnál, dar come il fiär. Mancje mai... 

Difati une di, jentrant te cjamare dai foresc’, al 
viôt la magne incolazzade sul jet. Il nono al alze il 
so baston par petaj ju, ma ché si drezze tant lungje 
ch’e jere e, sivilant ch’e lave tes zurvielis, j faseve 
cuintri cun tante lenghe di für, sutile e rizzote. Pôc 
ce fa. Il biât omp al tajà la cuarde tiransi la puarte 
daûr cun tun bot che si slargià par duc’ i curidôrs 
come une canonade. 

Pòs dis dopo, lant a Udin, il nono al conta il 
câs al plevan, e chel j disè di no vé pore, che ché 
magne no j varès mai fat mal; po j insegnà il mût 
di parâle fòr par simpri. Ma dut si scugnive fâlu 
in segret, senze di nuje a dinissun, par nissun cont. 

« Si sino capiz, Pieri? ». 

« Si, siôr copari ». 

Il nono al veve di là in cjscjel cun tune bozzete 
di aghe sante te sachete e, jentrant, al veve di las- 
sà dut viart daûr di sè: puarton, puartis, verandis; 
e nol veve mai di voltàsi indaûr. 

Al passà qualchi timp senze viodi nuje. Ma une 
dì il besteon al jere intorteât daprûf il cjavedal in 
cusine e al pareve indurmidît. Alore il nono al tire 
fûr svelt l’aghe sante, e fasint un segno di crôs al 

dis fuart: « Se tò, magne, tu sès une anime dal 
purgatori, va für di ca, che si fasarà prea par te! ». 

La magne, in mäncul che si dis, ’e cole jè dal 
cjavedal e, cjapade la code in bocje, ’e 4 format un 
cercli che si è metüt a cori dibessòl, jessint pe puar- 
te. Il nono al côr a viodi là ch’e lave, e la viôt che, 
passat il puarton, e va partraviars la plazze jenfri 
i frutins ch’a zujavin denant de gleseute, cun tune 
buride che nissun si è inacuart di jè. 

A’ contavin, dopo, che Tite Signòr, ch'al seave 
la jerbe cressude su lis sepulturis dal simiteri, al 
veve viodût a rivâ chel cercli fin dongje la cròs tal 
miez, e li a scompari par simpri sot tiare. 

Forsi par chest su la puarte jentrant tal simi- 
teri di Trep Grant si à viodût par tanc’ agn une 
magne di fiâr fate a cercli, cu la code in bocje. 


PIERI MENIS 

Frutind 


In memorie di doi frutins che 
sere de Pefanie di qualchi an 
datt a’ son stàz cjapàz sot di 
otomöbil. 


la 
in- 
un 


Frutins ch'o mi sintis, 

'o ai scritis chestis riis 

‘ne di dal mes passât, 

dulà che vie pal cil, disordenät 

al lave il son atör 

dal tör dal gno pais, plen di misteri; 

e intant che a un tir di clap di ali ch’o jeri, 
come sglováz di dil e di dolór 

a’ lavin dansi dongje mil di lór 

denant di une cjasute, za tant vive, 

dai scárs siaräz, tun crüt ch'al imbramive. 


Chei glons ch’a revocavin di sconfuart; 
chel cidinôr di muart 

che a di chei glons atér s'indopleave; 
ché int che s'ingrumave 

cun zois, sclopons, e vert, e samartins, 
a’ jerin par doi ägnui di frutins 

che il di de Pefanie, 

partiz a viodi i files de Furlanie, 

tun òrcul su la strade, disdetáz, 

si jerin intopaz, 

e a cjase lór no jerin plui tornáz: 

no l'òrcul cu la code e i vôi di bore 
des flabis di une volte: l'órcul gnüf 
ur jere lat daprif: 

'ne sprente, un sclop, 'ne slòcje, 

e il ridi al jere muart su la lér bocje! 
Ur jere capitât a tradiment, 

e a’ jerin restàz la, senze un lament! 


Di cui la colpe di une fin compagne? 
De cùbie, par ché strade di campagne, 
parsôre di chel òrcul ch'o feveli, 
ch'a lavin indenant senze cerneli? 
babant, pò staj, opúr i vôi tai vôi 
gioldint di séi bessói, dismenteant 

di spalancáju, invezzi, sul devant? 

O forsi dai doi pizzui che, te gjonde, 
no vevin abadát, opúr no vonde? 


Ch'e séi cussì o culà plui nol impuarte 
se vere 'e je che chei doi flérs di viarte, | 
magari cussi nò, plui no ju vin! 


Ce ch'al impuarte invezzi, al pont ch'o sin, 

al è che cas compdins 

che tanc’, che masse a 'n' cäpite in chesc’ dins, 
'ne volte a' vébin fin, 

che cun tant dil a’ rivin, sanc e plais. 

E alore, fis, che chenti mi scoltais: 

par chel ch’al sta in duc’ vualtris tanc’ ch’o sés: 
a meti un blec: cirit, di ué indenant, 
pastrade cussi lant, 

di ld cun atenzion, plui ch'o podés. 

In prin di movi pit 

par là dilà de strade, 

cjalait atôr pulit 

uardansi de buride, de bulade 

ch'e pò zoncjäus la vite di bugade. 

S'o 'm' viòdis di chei òrcui ancje a miis, 
anzi, frutins, se nome ju sintis, 

fermäisi ali ch'o ses fin che no lédin, 

par cià dal didul ch'a sédin! 


E a pet di lér, dai didui, tanche saetis 

ch’a van di ca e di là, tanche fusetis; 
doprait, frutins, di fieste e disdivére, 

plui sintiment di chei ch'e ur stan parsóre! 


Fevrar 1967 

Fruzzoni 


Fieste grande a Cjalmìnis, ch’al veve di jentrà 
il predi gnûf: arcs di pài cun frascjs e muscli a fo- 
drâju; tabelis d’ogni bande cun scrit: « Viva il nuo- 
vo parroco », « Viva il nuovo pastore»; filàinis 
cun bandierutis di cjarte e di blecs coloràz; cover- 
tórs sui pujúi, sujemans sui balcons. 

E il Meni ch'al jere a cjáf dal parècjo j diseve 
a Chechin ch’al veve in consegne i tre falconez za 
cjamâz: « Tu ur das mìcje apene che tu viodis a 
comparî il siôr plevan sul ultin volt de strade là 
abàs ». 

« Ma la cise mi intrighe » al diseve Chechin; 
« parcè no la spedàiso la cise par ch’o rivi a cuca 
quant ch’al rive? ». 

« Viôt, mo: il predi al à un cjapiel neri, uso ca- 
ne. Quant che tu viòz a vignî indevant un cjapiel 
neri uso cane parsore de cise, al è lui; e tu sbaris ». 

« Va ben ». 

Vói pontáz, steche in man, Checo al viôt a vigni 
indevant ben planchin su la cise il cjapiel uso cane 
che j veve dit Meni, e al impie, e al sbare duc’ i tre 

colps, ch’a rimbòmbin sò pal Cjampon, pe Mont 
Grande e pal Musi. 
| E al jere l'omenut des paziènziis, ch’al veve sul 
cjâf un cjapiel tant che chel dal plevan! 
E no vevin plui pòlvar. 








Catin, che la clamavin « la Zocje », ’e veve vit 
propit il mat a tira sù chés dôs besteatis che no 
stavin tal siarai come chés altris gjalinis. A’ svua- 
lavin come ucelaz parsore la filiade e po a’ lavin a 
fà dispiez tes cusinis dal curtil. A” raspavin pardut, 
a’ becavin fin la polente sui taulîrs. 

La Masone che lis viodeve a spiulà fin la uve 
de vit, ’e sigave cuintri la lôr parone: « Ché Zo- 
cjate ’e à vòt il diaul tal stomi a tignî chés gjalinis 
mericanis ». 

A sei jusc’ a’ vevin ancje reson; cussi che Catin 
si sgrisulà quant che dal toglât ’e saltà für une di 
chés gjalinutis cun tune rie di polezzuz daûr. E jé 
ch’e crodeve che si fos piardude!... Cemút vèvije fat 
ché bricone a fà lis robis tant a scuindon? E cumò? 

Tirà sù ancje chei, nol jere nancje di insumià- 
si, s'e oleve stà in pâs cul borc. E alore je pensá di 
vèndiju, e ju puartà a siôr Magistris, a San Scjefin. 

Si puès crodi che lu sigurà che la vuede ’e je- 
re juste, se nò lui no ju varès compràz. E i polezzuz 
a’ jerin cressúz, invezzit, cui stès difiez de lór raz- 
ze: saltà, svualà, sgjarfà come demonis pardut, tant 

che il siôr al pensá di rivà fin a Vile par sbrocási 
cun Catin. 

A "ndi butà für une panze, ma Catin `e taseve 
distès. 

Lui si invelegnave di plui e tal ultin al sigà: 
« E vô no diséiso nuje? ». 

E jé, alore: « ’O puès dî nome chest, che jo ’o 
rispuint de mari e no dal pari!... ». 


41 





La setemane di Tm 


« Rar e bon bot... » al diseve Tin Carie, e nol 
jere par svantàsi: al jere dome par fà capi che lui 
al scugnive sbrojáse ogni tant e butà für in tune 
sole volte dute la maluserie ch’al ingrumave dentri 
vie pal an. 

Quant che j saltave sù di fà la sò bulade, no 
jerin sanz a tignilu; nancje la mari, e tant mancul 
i fradis che j disevin di no fà chei strabalz, pe salût 
prin di dut, e podopo pe dignitât de famèe. 

Al veve nome un avantaz: che a sconzuràlu `e 
mancjave la femine, parceche: « ... par furtune... » 
no "ni veve mai vude une (ch’al va ben di di). 

Al lave a fâ la só cjoche ogni cinc o sis zòvins 
di lune. Ma al sustignive che nol lave a incjocási, 
ma dome a cognossi Buje, il so pais, traviars bètu- 
lis e ostariis. i 

E nol saltave un borc, un cjasâl, o il grop des 
cjasis ch’a formavin lis Cja’, come Cja’ Piz, Cja’ Gja- 
lot, e cussi vie. 

Al scomenzave cun Ursinins Pizzul, e po sù pes 
rivis, e vie di ca, e vie di la, e po atôr atôr des 

clevis e dentri il bosc « ... parceche, se no si va par- 
dut, si a cûr di lassá fúr il miór ». Salacôr al oleve 
di... il miôr vin. 

Il pais intir si lu cjate dut tes ostariis. « Li si 
cognos la brave int, ché ch’e da fuarze e amizizie, 
ché ch’e viarz il cûr e ’e conte la veretàt » al diseve. 
« Li al è il vér spirt de razze! ». 

Ma par che a cjase no vèssin vit di pinsirä, al 
mandave ogni tant une cartuline: la glesie di Ursi- 
nins Grant, la plazze di San Scjefin, il tôr di Ma- 
done, la pléf de Mont, e vie vie. 

Al doprave une setemane par f4 dut il zir, e al 
jere onest. Parceche Buje ’e je grande; e metint do- 
me qualchi ore par borc, il timp al passe. Ma in 
chel zir des Crôs al rivave a cognossi il so pais pro- 
pit sul vif. 

Al tornave a cjase senze rimuars parceche il so 
dové lu veve fat ancje tes pizzulis robis. I fradis no 
j disevin nuje su la muse quant ch’al rivave; dome 
la mari si lamentave: « O frut, frut, no son robis 
di fâ, no son robis sanis ». 

Lui j rispuindeve che chel viazzut lu tornave a 
fa vivi. E al lave für cui cjavai a ara e a solzà co- 
me un pirli. 

Une volte, dopo di une di chés setemanis, la 
mari j veve bruntulat plui di mai e po ’e jere lade 
a sbrocâsi tal ort. Quant ch’e tornà, Tin nol jere 

plui in cusine. « Scometin » ’e pensà « ch’al è tor- 
nat ta l’ostarìe! ». Podopo, par un lamp di pinsîr, 
'e jentra te cjanive. E no jerial propit li, distirat 
partiare, sot la spine di un caratel, cu la pipule di 
une plere strente te bocje? 

« Ah birbant che tu sês un » j sigà la mari « no 
'ndi vévistu avonde te panze? ». 

« Nò, mari », dissal lui siarant il spinel e gja- 
vant la plere de bocje. « Jo no bevevi, ’o sunavi! 
Tignéisi in bon di vé un fi trombetir... ». 


M. F. 

Si cuinze 


Mar 3 








Da 


=d CP un À ua Bi rs 





Ser Ondes Un<-szr Un<zzr ganzer 


Sante Tunine 


Sant Eracli 


Sante Cunegonde 
Sant Luzio Pape 
Sant Adrian 
Sante P 


erpètue 
SECONDE DI QUARESIME 


Sant Zuan di Diu 

Sante Franzèscje Romane 
Sanz:40 Martars di Sebaste 
Sant Costantin 

Sant Grivôr il SST 

Santis Patrizie e Cris 
TIARZE DI QUARESIME 


Sant Longin 

Sanz Èlar e Tazian 
Sant Patrizi 

Sant Ciril di Jerusalem 
SANT JOSEF 

Sante Claudie 


QUARTE DI QUARESIME 


Sant Gabriel Arcagnul 
Anunziazion de Madone 
Sant Cassian 

Sant Zuan di Dam 

PRIME DI PASSION 


Sant Secont 
Beåt Amideu di Savoie 
Sant Beniamin 

Lis primis 4s a’ nàsin la stagjon, 
e a’ van atôr dal boz in procession. 





TA L'EUROPE NO PO PLUI RESTA 
UNE REGJON DI PUARS BIAZ 


Co ancje i popui ex colonidi a’ otégnin il rispiet 
dai l6rs diriz, no si pò plui nancje pensà ch’e puedi 
dura, propit in tune regjon ch'e je tal cir da l'Eu- 
rope, une cundizion di dipendenze cultural. 

Paraltri, no son lontans i agn che la culture ufi- 
ziál ’e oleve che il Furlan nol fos un omp come chei 
altris: al podeve dome jéssi, in tune stabilidure fol- 
cloristiche, un bráf alpin cul fiasc di vin o un bráf 
lavoradór ch’al si fas onór: cun tune suaze tradizio- 
nal di polente, cjantósis e massàriis culonis. Par jes- 
si-für di cheste classifiche di biáz, al jere pussibil 
di dined il mont natif e azzetà chel proponút de cul- 
ture ufiziál, che si presentave come chel plui pro- 
gredit e di avanguardie. 

Si sa ben che la culture ufizidl ’e dipent dal 
Podé pulitic e no pò séi progressiste parcè che no 
pò movisi. ’E je dome la culture libare che, contra- 
stant i difiez dal Podé, ’e pò puartá il progres. Ma 
inalore no si ’ndi savevin tantis, e cussi tanc’ a’ cro- 
dèrin di rivà al progres cul dinedlu e cul dinedsi, e 
a’ finirin tal vueit. I biáz che ancjemò a’ rèstin tal 
Fritil a’ son lór, ma si pò crodi ch'a uélin cjatä re- 

dénzie metinsi vué su lis stradis justis ch’e presen- 
te la gnove situazion, come che ir, in tune situazion 
diferente e une vore difizzile, si metérin sun chés 
shaliadis. 


L. C. 

IL STROLIGUT DAI FRUZ 


"AL jere une volte...., 


UNA STORIA LONGJA 


Júa sai una storia longja 
coma un dèt e una ongja... 


PIERI SI VOLTE... 


Al jere une volte... 
Pieri si volte, 

j cole la zope, 
Pieri si cope. 


Al jere une volte... 
Pieri si volte, 

i cole ’l curtis, 
Pieri al vuaris... 


49 


LA VACJE VITORIE 


'E jere une vacje 
ch’e veve non Vitorie: 
muarte la vacje, 
finide la storie... 


LA REGJNE FORNARIE 


'E jere une volte une regine 
ch’e voleve fa il pan e no veve farine. 


Jua — io 
Zope — mantello, cioppa 

Veaid 


« Ch’al scusi, siör Pretòr: 'o soi juste tornát a cjase 
dopo doi agn, e ’o varès dibisugne di une informazion ». 

« Che mi conti, che mi conti ». 

« Metin il cas che un tal al traviarsi un cjamp cun tun 
sac di forment su lis spalis, e che il sac al séi rot, e che 
biel cjaminant si spandi il forment dulinvie: di cui sarajal 
il forment ch’al nassara? ». 

« Dal paron dal camp, natural! ». 

« Reson. Juste. Alore il frut al è gno ». 


* 


Dopo une partide di balon, zujade tra i ricoveràz di 
San Svuàlt di Udin e di San Zuan di Triest, un zujadôr, 
sudât come une bèstie, al dis: « Partide dure. Robis di 
deventà maz! ». 


* 


Tilio Macuglia, di Daél, al jere un toc di omp, ben 
proporzionât; ma la muse la veve un pôc brute. 

L’ultime dì di carnaval Carli Plet, un so ami, al jentre 
ta l’ostarie, lu viôt e j domande: « Tilio, par plasé, m’im- 
prèstistu la muse, ch’o varès voe di là in màscare usgnot? ». 

Tilio lu cjale sorepinsir e podopo j rispuint: « 'Orpo, 
mi displàs; ma propit usgnot mi covente a mì ». 


V. B. 





Dression alte 


In tun paîs da l’Alte al jere plevan pre Tite, 
bon omp, che la sò int no veve nuje ce dî. Nol veve 
sigúr la muse di vé patide la fan, tant che daspès 
al jere tormentàt di une pression fastidiose, e lis 
midisinis j zovàvin pôc par vie che nol podeve ubidî 
il miedi che simpri j pridicjave di stà cast tal man- 
gjà. 

Dopo jéssi stat par tanc’ ains capelanut in tun 
pais de planure, al jere lòt a ciri furtune in Ameri- 
che, e 14 (a’ jerin timps di bondanze) al veve ingru- 
mât un sac di béz, tant che dopo, tornât in patrie, 
e jessint sistemat in tune plevanie avonde impuar- 
tant, al veve fat fabrica, squasi dut a spesis sòs, la 
glesie gnove. 

Bon omp, duncje, gustòs, braf predicjadòr. Ma 
al voleve savêle simpri lungje; e quant che si me- 
teve tal cjàf une robe, nissun lu voltave. Al veve 
il vizi, ma simpri a fin di ben, di impazzasi dai afàrs 
di chei altris, massime dai siei parochians, e di meti 
il nàs par dut, e par chest qualchi volte a ’n’ suzze- 
devin di bielis. 

Us contarai une di chestis. 

In tune famèe di bòins parons ch’a lavoravin 
la tiare, al jere muart dopo doi o tre mês di mala- 
tie squasi di colp il capo famèe, Medeo di Sandri. 
La sò muart ’e veve fat un pòc di scjas. Il miedi al 
veve lassát il certificât di muart, e Medeo al pode- 
ve jéssi sapulit apene passadis lis vincjequatri oris. 

Ma al plevan, che in chè matine nol jere in 
paîs ma a Udin ai esercizis spirituâi in seminari, j 
pareve che il certificât al fos stât fat masse a la svel- 
te; e no si sa mai... 

Rivát a cjase e une vore impressionát pe muart 
di chel omp che lu veve judát in tantis ocasions 
come capo comun e fabrizzir de glesie, e un pòc 
indurit par un bon gusta, in ansime alè corût in 
cjase di Medeo di Sandri. Chest aromai al jere stât 
sistemât su la brèe, te stanzie dongje la cusine, fur- 
nide come che si use in chestis ocasions dolorosis. 
Pre Tite, senze di nè ceu nè beu, al va dret dongje 
il catalet e al cjape in man il pols a muart. « Ma, 
cemiit » al dis scaturit, « ma si... ma nò... nol pò 
staj...». Al poe jù la man dal AE po la torne 
a cjapâ su, al strenz il pols: « Ma si, ma si... il pols 
al bat fuart... Medeo nol è muart! », al vose cun 
vôi di spirtàt e cul flat che j mancjave. 

Si pO nome crodi ce confusion: cui distude lis 
cjandelis, cui scjampe, cui s’inzopede, cui si poche 
un cul altri. E si ribalte une zoe, e un gran vas di 

crep plen di rosis si spache partiare cun tune to- 
nade. E il muart vêr al reste bandonît in te stanzie. 

Cun tune motorete si côr a ciri il miedi atôr 
per frazions de cumune, e chest, une vore in pin- 
sir pe nuvitat, al rive come un lamp cu la sò moto 
che sot dal sfuarz ’e rontenave che mai. 

Ma il muart nol veve bisugne di lui. Ma ben il 
plevan, che si jere butât jù di pés in cusine sun tun 
cjadreon e al tirave fuart la beche e al someave sui 
paradôrs, e che se nol fos stat pront il miedi a faj 
une punture, al lave sigûr a fò companie a Medeo 
di Sandri! 

Ce jerial suzzedút? Il miedi al à spiegàt che il 
plevan al veve crodút che chel « toc toc » che al 
sintive tastant il pols di Medeo al vignis di Medeo, 
e invezzit nol jere altri che l’efiet de sò alte pres- 
sion. 


PIERI SOMEDE DAI MARCS 





Plezions 


Chest més di marz 'o vin lis elezions. 
Cemüt ch'o lis farin? Ce previsions? 


'Ne liste di tanc’ nons, 

un pòs di scancelaju 

un pòs di no tocjaju, 

e in fat di conseirs ’o sin in puart. 


Riuart al President; 

cunsiderât che un altri cussient 

al par di chel ch’o vin, e pazient, 

e parecjät, e bon di nancje dilu 

nol è nancje di mètisi a cirîlu: 

« Ch'al resti chel ch'o vin! » si disarà. 
Si prejaròlu, e chel al restara. 


Riuart 'e Presidenze, parimentri, 

par tanc’ ch'a séin i plans, 

no si larà lontans. | 

Cun dut ch'al sara dit che ca... che la... 
i membros a’ saran chei ch'a son za. 
Pai Vice Presidenz, 

che ué a’ son Vigj e Massimo, eminenz, 

par qualchidun, pensós, 'e sarès ore, 

pò staj, di gambia. 

« Ciri... buri... » si disarà e pensá... ». 
Ma il timp par rivé adore? 

E po, cui dis che Massimo e che Vigj 
no sédin, in tal últin, bogn e ligj, 

e duncje che no mértin di stå sot? 

A’ restaran, alore; e buine gnot. 


Po, infin, il Segretari e il Tesorir. 

Ma chi no je reson di vé pinsir. 

Pe cläf di un cassetin che par Statit 

j sptete al prin pecont, 

e par chel spèl di pés ch'al à il secont, 
ma nò che nol è il cds di stà a fâ fins! 
Tant plui ch'al sarè tart, a di chel pont. 
E alore i doi si votaròju impins. 














La Viarte 


Avril 











1 J Sant Ugo 
2 V Sant Franzesc di Paule 3 
3 S Sant Ricart 
FR 4 D DOMENIE ULIVE 
5 L Sant Vizenz Ferreri 
6 M Sant Celestin Pape 
7 M Sant Rufin 
8 J Sant Redent 
9 V Sante Marie Cleufe 
10 S Sant Terenzio © 
FÉ 11 D PASCHE MAJOR 
12 L Pascute 
13 M Sant Gildo 
14 M Sant Justin 
15 J Sant Vitorian 
16 V Sante Bernardete 
17 S Sant Nicete Eure 
rk 18 D DOMENIE BLANC € 
19 L Sante Eme 
20 M Sante Gjse 
21 M Sant Selmo 
22 ] Sant Leonide 
25 V  Beade Eline Valentinis 
24 5 Sant Fedél | 
FH 25 D SECONDE DOPO PASCHE - Fieste de Liberazion ® 
26 L Sant Marcelin Pape 
27 M Sante Zite 
28 M Sante Valerie 
29 d Sant Pieri mártar 


Sante Catarine di Siene 











Un nit tun sterp. La uite ’e parturis 
e senze piardi timp... a ju clucis! 


C. F. 

LIS ISTITUZIONS E’ AN DI SIELZI 
TRA PUBLIZITAT E ZIVILTAT 


Ferminsi a resond un moment su doi faz dal 
nestri timp: 'e je cressude par duc’ i lavoradôrs 
la disponibilitât di miez economics; 'e je calade la 
culture dal popul, stant che lis tecnichis gnovis de 
produzion standard no domandin plui la sò ativitat 
inteletive. 

Chesc' gambiamenz a’ puartin par conseguenzie 
logiche che la int 'e sta miór di une volte in sens 
matereál e piés in sens spirtuál. 

Tal timp de ziviltât contadine, Vomp al scugni- 
ve pensá une vore no dome par quistá il pagnut, ma 
ancje par inventd i impresc’ di vore, lis formis des 
cjasis datir des esigjenzis ambientäls e fintremai la 
educazion dai fis ch'a cressevin tes grandis fameis 
patriarciáls, cun pôc o nuje di scuele publiche. Al 
ven a jéssi che cumò 'o vin plui scuelis e mancul 
culture. 

Paraltri, lis popolazions a' son tant cressudis 
che l'omp si piart in tal numar, e i sienzidz de pro- 
duzion a’ scùgnin proviodi daúr di chest numar, 
ch’al è simpri in cressi. Cui à di proviodi pal omp, 
co cul progres de machine Vativitát dal so jéssi, ché 

dal pinsir, e je simpri in calé? E je la publizitát 
ch’e crèe, in sostituzion des personis, lis figuris stan- 
dard beat o hippie. 

Dutis lis istituzions e’ an la responsabilitàt di 
frontà il moment critic de ziviltàt tecnologiche cul 
dá il plui grant valór 'e plui grande tradizion: ché 
dal jéssi creati] dal omp. Jéssi ancjemò furlans al al 
dî no vé ancjemò piardude cheste tradizion. 


L. C. 

IL STROLIGUT DAI FRUZ 


Deraule ! 


PERAULE DITE 


Peraule dite 
'e je peraule scrite! 


ROBE DADE, ROBE CJATADE... 


Rébe dade — mai tornade. 
Rôbe cjatade — simpri tornade. 


IL BAUSAR E IL SPION 


Il bausár — al va tal infiár, 
il spion — al va tal cjalderon. 

TORNE... 


Torne une — torne dôs — e torne tre! 


L'INGJAN 


L'ingjan — al ven in man. 


Cjalderon — il pentolone dell'inferno. 

Cine france 


Toni Lunc (sessant’agn, alt, sut, ch’al cjamina- 
ve un pas ca e un pas là vie) al jere il stradin dal 
pais; e parvie des ideis diferentis ch’al veve, al jere 
tignút di voli, in chei agn, dal Segretari pulitic dal 
pais. 

Al veve un fi sui vinc' agn, di non Meni: un 
sflacjon, bon di nie: nome bon di sunà la sunete, 
e di là a fà il pandolo pes plazzis atòr, e di cori ta 
l’ostarie co al rivave a burî qualchi franc. 

In chè di Toni al stave smondeant il rival dal 
canâl lunc la strade, e Meni, sentât sun tun colo- 
nel su la strade li dongje, al sunave. 

Toni no j veve nancje dit di lò a cjoli il riscjel 
o il falzet par judalu, parvie ch'al saveve in par- 
tenze ch'al sarès stat un fevelà dibant, usât di agn, 
tant ch'al jere, a no jéssi ubidit. 

E Meni, a di un pont, tirant vie la sunete de 
bocje, j dis a so pari: « Pai, dami cinc francs ». 

Toni al tas e al lavore indevant. 

« Pài, mi covèntin cinc francs ». 

« Cjòl la forcje e da dongje lis cjanis ch’o taj, 
e t'ai doi ». 

« No mi sint ». 

'E passave int pastrade, ce in biciclete ce a pit. 
« Viva Toni », a’ disevin. « Salute », al rispuinde- 
ve lui; e al dave jù cul falzet tant ch’al vès di sea 
gjambis invezzi di cjanis. E al rugnave sot vie viars 
chel ostie di fi, chel pandolo, chel strassagjorni di 
fi che intant al veve tacât a sunà « Giovinezza ». 

« Cjastron che tu sès ». 

« Parcè? ». 

« Ma poe ju chel imprest, che mi ven sù il cun- 
vuls! ». 

« Pal imprest o pes notis? ». 

« Pandolo ». 

E la int ’e passave pastrade, ce in biciclete ce 
a pit. 

E Meni: « M’ai dastu o no m'ai dastu i cinc 
francs? ». 

«No t’ai doi, cjale, nancje s'o crodès di crepà!». 

« Ah, cussì? ». ’E passave la int: « Viva Toni ». 
E Meni: « Ah, cussi? Tu ás vat cür di di mal dal 
Segretari pulitic?... ». 

Toni al reste ’e jessude dal fi; al lasse di lavo- 
rà, al cjale il fi in muse: « Ce dîtu? ». 

« ... e dal fàssio? E jo il fàssio ti dîs che nissun 

puès dîj mAl!... ». 

« Meni, gjò! Devèntistu mat? ». 

E la int ’e passave. « ... e jo al fàssio j vuei ben. 
E cussì al Segretari. E tù invezzi tu âs cùr... ». 

La int ’e passave, ce in biciclete ce a pit, e qual- 
chidun al cjalave chei doi, si fermave sul òr de stra- 
de a sinti e a ciri di capi ce ch'a stavin disinsi: di 
Segretari pulitic, di fassio; che Toni a momenz al 
sclopave di rabie, e al cjalave so fi cun doi vòi di 
brusalu. 

E chel, vie, come nuje: « E tú invezzi tu ás 
cür... ». 

« Sta cidin, bestedl! », j diseve Toni plui planc 
ch’al podeve, par che no sintissin atôr. 

«... di di mal ... ». 

Toni al poe il falzet sul rival e al ven sù su la 
strade; al gjave cinc francs dal tacuin e j ai da a 
chel demoni disin’j tra i dinc’: « Cjape chi, delin- 
quent che tu sés! E sparis, se no t'ús ch’o t'innéi 
tal canal! ». 

Lyre] 


Te biele di d'avril, 

tun tividin d'incjant, 

'e rive sunsurant 

tal ronc ch'alè une glorie sot il cil, 

‘ne gjespe, pe sò mil. 

E ’es rosis, che il zesàr 

lu vièstin d'une blonde blancje, monde; 

e a chés dal piruzzár; 

e a chés dal mandolár 

ch'e án il colór de muse de mé Bionde: 

« Aide mo fiis », ur dis, « ch’o us puarti gjonde! 
Viarzéisi mo pulit tant ch'al covente, 

ch'o rivi a dáus chel gjènar che us contente! ». 


Lis rosis, a di un tant, sudizionosis, 

a’ trémin di dapít, tant che morosis. 

E jé, la gjespe, e zonte: « Natural 

che in gambio de mé vore, biel aual, 
vualtris, a mi, ché cjosse ch'o savés: 

ché prese di quartés, pes més puemutis... ». 


E lis rosutis, dutis: 
« Rufiane che tu sés! ». 

S'caid 


Un lunis di matine, in ufizi, un gno compagn... di 
lavôr al cjale l'orloi e mi dis: « Osti dal osti, a” son za 
lis nûf e mieze. E passandoman al è miàrcus. E ancjemò 
no vin fat un colp di nuje ». 


* 


« Ce stastu fasint? ». 

« 'O scrif ai miei di cjase! ». 

« Cemüt puedistu scrivi, se no tu sês bon di scrivi? ». 
« 'E je vere. Ma, tant, a cjase mé nissun sa lei... ». 


* 


A] diseve un gno ami di Roncjs: « Il sorestant onest 
al à ancjemó di nassi, e sò mari 'e je muarte ». 

U forest 


Une volte in duc’ i pais a’ jerin des feminis che, 
senze vé studiát, a’ savevin cjapà sù fruz come e 
forsi miôr di chês ch’a vevin il diplome. Une di che- 
stis a Buje ’e jere la Tizze di Tombe, une femine 
ch’e veve lassàt inneà un frutin dai soi te Ledre. 
Nissun predi culi la veve assolte, e alore ’e à scu- 
gnùt la jù fin a Rome dal Pape par otigni il per- 
don. Ma la pinitinze ’e jere dure: ’e scugnive tornâ 
a cjase in forme di magne! 

Ancje cjapà sù fruz lu faseve par pinitinze, 
senze sparagnasi, contente di juda la int. 

Une gnot frede d'unviár la Tizze 'e tornave a 
cjase dibessole. Pastrade no si viodeve un cjan e tal 
cidinór che al jere pardut si varès sintût il flat di 
un ucel, il svueletà di une moscje. Lis cjasis a’ jerin 
dutis scutis e indurmididis. Une bave di àjar no 
tirave, e la strade glazzade e dure si indovinavile 
apene te lús lamie des stelis picjadis a pendolon sul 
cil neri. 

No veve pore nè dai vis nè dai muarz la Tizze, 
ma par precauzion, no si sa mai, 'e cjaminave sim- 
pri tal miez de strade cu la so coronone, puartade 

di Rome, ch’e faseve scori tes mans. Ce tanc’ rosa- 
ris, Madone mè, in tanc' àins, lant e tornant, fra 
un borc e l’altri, fra un frut e l'altri! 

Dut tun moment la Tizze ’e sint a zonconà lon- 
tan daùr di jè. Cui podèvial jéssi a di chés straoris? 
Si ferme dadòr dal puintut dal Ariul in spiete. Sot, 
tal scûr, al coreve un fil di aghe ch'al sunsurave 
apene... 

No à spietât cuissa cetant, che ti viôt a riva 
un'ombre nere che si ferme pòc lontan di jè: un 
omp a cjaval. 

« Cristian o cristiane » ’e dis une vòs « judait 
un puaret che si è piardût te gnot. Jo e la bestie 
no podin plui là indenant di strachezze e di fan ». 

Quant che si tratave di judâ qualchidun, la 
Tizze no stave a cinquantà. Ce tanc’ di lôr, int mai 
viodude e che no varès mai plui viodût, no la ve- 
vino judade jè quant ch'e veve fat chel viaz fin dal 
Pape, senze une palanche te sachete! 

Senze savé cui chal jere, s'al jere zovin o vecjo, 
s'al jere un lati o un galantomp, s'al jere un pele- 
grin o un gabadio, j à dite subit: « Vignit cun me », 
e lu à menát lè di so copari Toni. | 

Lu an savút dopo cui ch'al jere chel viandant 
a cjaval: al jere un forest, un soldat passat di la 
che al veve tignût a menz là ch'e jere stade sotera- 
de la casse dal reziment, e cumò al jere tornât a 
cjòlile. 

Toc toc, tal puarton di brèe; fin che disore une 
vòs e domande: « Cui è a di chestis oris? ». 

« Copari, ’o soi jo... la Tizze. Ven jù; fâs une 
caritàt... ». 

La Tizze e il pelegrin a’ son jentràz. Savüt il 
câs, la femine ’e impià un fugaron, ’e metè sù un cal- 
derin di vin cun brùcjs di garòful par scjaldà il 
stomi, po in bande, tal borez, ’e rustì la polente de 
sere e ’e tirà fûr un salamot, fasinlu a fetis. Intant 
Toni al veve menît il cjaval te stale e j veve dade 
ancje la vene. 

Il pelegrin al jere sentàt da cjâf dal fúc cu la 
sò borse di viaz pojade sul fogolàr e tignude jenfri 
i pis. Al mangjave benplanc, cjalant ca e là sui mûrs 
dulà ch'a lusivin, parvie de lús de flame dal fogo- 
lar e di ché de lum, dos filis di impresc’ di ram. 
AI cjalave il sofit neri di trâs là ch’a jerin picjadis 
stangjs di salams e di lujànie a sujà. 

La Tizze ’e je partide cetant dopo miezegnot, 
contente di vê judàt ancjmò une volte un viandant, 
un cristian. Ma vie pe gnot, cuissà parcè, alc di 
strani la tormentave: no podeve cjapà sium, tant 
che ancjmò a scûr si è metude in viaz par tornà a 
viodi il frutin ch’e veve cjapàt sù la sere, e, pas- 
sant, par dà une cjalade ancje là di so copari Toni. 

I pràz di Tombe e di San Florean, fra lús e scár, 
si viodèviju blancs di zilugne, come s’e fos stade co- 


lade une bavele di néf. L’aghe dal Orzelat ’e fuma- 

ve come se sot vie ’e bolis, e parsore lis cisis e lis 
cjanis dal canal si jere fermat un vêl blanc, lizér. 

Sul puint de Ledre, lajù, jenfri lis vencjariis, 
la Tizze 'e viòt un cjaval dibessòl ch’al lave a pas 
senze direzion sul ôr da l'aghe. Ma no jerial, chel, 
il cjaval dal pelegrin che la sere prin 'e veve menát 
di so copari Toni? E cemút... Jerial forsi scjampát 
de stale intant che lòr a’ durmivin? 

La femine ’e slungje il pas e, mieze sudade, ’e 
rive li di Toni. La puarte de strade e il puarton a’ 
jerin ancjmò siaràz, ma al jere viart il puartel dal 
broili lì disot, e di lì ’e je jentrade. 

So copari Toni, inzenoglát, cun malte e modons 
al siarave il furnìc dal fogolàr, e Zine, la femine, 
dute rosse, cun grandis scovadis, ’e parave für de 
cusine l’aghe ch’e veve lavât i lastrons dal solar. 

No j an coventadis spiegazions, e senze fermasi 
nancje un moment ’e tornà a jèssi disint a fuart: 
« Ah, copari, ce astu mai fat, tù?! ». 

Il timp al è passat, ma la Tizze no à plui me- 
tût pît là dentri, e se propit ’e scugnive passà par 
li, "e slungjave il pas fasint il segno di crés e disint 
une rèquie. 


Toni al stave simpri te s6 cjase vecje, ancje s'a 
3 è = Er lui bi li D d d D 
ndi veve compradis di plui bielis, cui uadagns dat 

siei fis pal mont, al diseve lui. Al jere deventât un 
bolpat, un bacan. Parfin une cjase squasi di siôrs 
al veve comprade in tal borc di miez, cun tune 
braide ch’al vignive di dut dentri, ogni ben di Diu. 

La Tizze, seben ch’e jere deventade vecjone, 
senze dinc’, sute come un bacalà, un pôc plete e 
tremant, e continuave il so mistir di cjapa sù fruz. 
E jere simpri in tune; duc’ la volevin jè, ma jé no 
podeve fâsi in quatri, e cussi dispès 'e scugnive di 
di nò. 

Une zornade, denant di, dopo une gnot passade 
'tòr di un apart intrigòs, 'e tornave a cjase, strache 
e plene di sium. Al jere ancjmò scûr, e nome ca e 
la in qualchi cjase e in qualchi stale si jerin impia- 
dis lis lûs e dentrivie si sintive qualchi vôs. 

A un volt sot dal zuc dal simiteri, lajù, denant 
de cjase ch'al veve comprade so copari Toni, su la 
sente imbande dal puarton, la Tizze ’e viôt un scúr: 
la sácume di un omp in scrufujut. `E slungje il pas, 
e cu la code dal voli ’e cjale di ché bande. 

«Tizze... comari... dopo in ca che no ti viòt!...». 

La femine ’e sint un bot tal stomi: « Copari! 
culi, a di chestis oris... ». 

« La mé robe... cui viot de mé robe?! », al ru- 
gni Toni cun tune vosate secje. 

La Tizze ’e pense ch’al é deventât mat, e ’e fui 
vie. 

Passat l'Ariul a San Florean e scomenze a suna 

l'Ave Marie. La Tizze si insegne; 'e scomenze a di 
ben planc l’Angelus Domini, ma no lu veve nancje 
finit che je scomenzà a suná la cjampane des pas- 
sadis. 

Rivade a Palit, al prin ch'e à cjatat "e domande 
cui ch’al jere muart. 

« Al è muart Toni ». 

« Ma, s’o lu ai viodût za miez’ore! ». 

« Nol è pussibil. Alè muart orsere ». 

Lu an viodút altris di lór, mo ca e mo la, su la 
tiare comprade dopo ché gnot d’unviàr, in tes cjasis 
compradis cui bêz insanganàz di chel pelegrin. Fin 
che une dì, un predi forest al è vignùt di scuindon 
e lu à scunzuràt, fasinlu sprofondà tal poz de bràide, 
là che no je vignude aghe mai pui! 

= in finit 


Simpri cjare par me cheste cueline 

e cheste cise, che di tante tiare 

dal ultin orizont la viste ’e siare. 
Ma sentanmi e cjalant, une viarture 
di là di ché che no à cunfin ’o viôt; 
e un cidinôr tant alt, e une cujete 
mi nassin tal pinsîr dula che squasit 
il car mi si spavente. E quant che l'àjar 
lu sint a sunsurâ tra chestis frascjs, 
jo chel cidin ’o voi parangonant 

a cheste vos. E mi ven sù l’eterno, 
e lis muartis stagjons, e ché di ué, 

e vive, e il son di jé. Cussi tra cheste 
inmensitàt il gno pinsîr s’inée, 

e il colà jù mi è cjär in tun tal mar. 


JACUN LEOPARDI 


(Traduzion di Meni) 

A cjazze cul falcon 


API 

Sant Josef o i - Fieste dal Lang 
TIARZE DOPO PASCHE à 


Sant Juvenal 

Sante Mòniche 

Sant Pelegrin 

Sante Gjudite 

Sant Stanislau 

Sant Vitôr 

QUARTE DOPO PASCHE 


Sant Antonin 

Sant Fabio 

Sant Pancrazi 

Sant Robert Belarmin 

Sante Juste 

Sant Zuan Batiste de la Salle 
QUINTE DOPO PASCHE 
Sant Pasquâl Baylon 

Sant Venanzi 


DOMENIE DOPO LA SENSE 


Sante Susane 

Sant Urban Pape 

Sant Filip Neri 

Sante Nadalie 

Sant Milio 

Sant Massim 

PASCHE DI E ROSIS (PENTECOSTIS) 


Sanz Canzio, Canzian e Canzianile 

Mi plasin tant lis rosis di melar, 
blancjs come nuvizzis sul altar! 

CO AL E IL RICOGNOSSIMENT CULTURAL 
NOL À DI MANCJA CHEL UFIZIAL 


Nol è dome cui che nol úl séi furlan: al è ancje 
cui che no j impuarte nuje di séilu, pensant che tant 
la lenghe che i fogolérs o lis gorletis a’ son dome 
ce ch’al reste — par pòc timp ancjemò — di un 
mont di puare int. 

Chest mit di pensá al fas dál. Ma al è vér che 
la mancjanze di un ricognossiment ufiziál da Vindi- 
vidualitàt furlane al incalme tal popul minût un 
sens di minoritàt. 

Il popul nol sa di vé bielzà il prin ricognossi- 
ment, ch'al è chel de culture; ma no lu san nancje 
i sorestanz, e al è parchel ch'al mancje ancjemò 
l'azzèt di une realtàt cultural che dilunc dai secui 
'e je lade simpri incressint, ancje s'a son caladis 
lis gorletis. Alè che lis mutivazions dai studiáz a’ 
rèstin paròjar e no rivin mai su la tiare, la che la 
int `e vif. 

No si pò pratindi che il popul, obledt a rispuin- 
di ogni di a esigjènziis pratichis e materedls, al qui- 
sti di bessól cussienzie di un so valór platát tes pleis 
da l'anime e pandüt dome su libris che pòs a’ co- 
gnòssin. Al è un dové moral dai pulitics chel di sal- 


Ti 


vá duc’ i valórs culturái, e ur tocje ai omps di cul- 
ture di mètiuraj in lis. 

Jessint che pal Fridil, tiare latine, nol esist nis- 
Sun contrast cu lis resons redls de pulitiche taliane, 
un ricognossiment che mol coste nuje al pò rindi 
une vore miorant une cundizion psicologjche ch'e 
à simpri ridusüt in partenze lis pussibilitáz pusitivis 
di une regjon. 


LG. 

IL STROLIGUT DAI FRUZ 


Contia 


AE BAE... 
Ae bae 


dome scae, 
sie bie 
companie, 
ticul tacul 
ce meracul, 


ae bae bunf! 


SANTE STRICHE 


Sante striche 
di pitiche 
di piton 
carabon 

asinel 
buine vite 
fore chel! 


PIMPINELE 
Pimpinele une, 
pimpinele dés, 
pimpinele tre: 

va a cirîle là ch’e je. 


DA UN A DODIS 


Un pistun — dôi filedói — tre congé- 


guatri a bati — cinc i dinc’ — sis le 
suris — siet el jet — vot el bot — nif 
el af — dis i ris — undis deprofundis 


— dodis miserere nobis! 


Spesso il linguaggio delle contis è indecifrabile. 

JL Bufulär 


Tal gno pais, indula che s'incròsin lis stradis dal borc 
di sore e dai borcs di sot, si slargje la plazze dal poz, cussi 
nomenade par vie che in tun cjanton fra dòs cjasis alè 
il poz, d’indula che, tai timps passáz, la int ’e tirave sù 
l'aghe di bevi, clare, lizere e simpri frescje. 

Ben, tal miez de plazze e squasi a dividi e segni la 
direzion des stradis, tal 1866, par ricuart de liberazion dal 
Friûl, al jere stât plantât un bufulâr che, par dile par 
latin, si clame paulonia imperialis. 

Ce biele e gran’ plante! Svelte a cressi, 'e butave für 
lis vermenis cu la scusse colòr maroniz ch'al trai al ros, 
dutis tichetadis di puntins blancs; e i siei ramaz, prin di 
cuviarzisi di chès fuejonis largjs, verdis scuris, s'implenavin 
di mazzetuz viludàz, di dulà che a forme di plere si viàr- 
zin i flòrs col6r lile, delizie dai fruz ch'a sòpin il dolz dal 
cjális e po, strenzint cui déz la ponte dal flór, j sòflin 
dentri tant che une bòfule fin ch'e sclope. L’unviar, po, 
ché plante 'e pareve vive plui di mai parcè ch'e jere cja- 
made, come raps di ùe voltâz in sù, des coculutis plenis 
di gragnei di semenze che a ogni colput di àjar a' sunavin 
in armonie cul cjacaruzzà petezzon des pássaris ch'a sal- 
tuzzavin fra i siei ramaz, intant che il pichepòl, come un 
batècul di vinars sant, al martielave cul bec tal len dolz di 
qualchi ramaz par brincâ un viâr o prepari la galarie pal 
so nit. 

Ma propit ce gran’ plante chel bufulár! Tal ombrenon 

sot dai siei ramaz a’ vignivin a zujà i fruz. Il scudielár ogni 
més si fermave ali a distirà lis sòs mercanziis, e il fazzole- 
tàr al vignive a picjà par vendi fazzolez e piezzis di tele di 
ogni colòr. 

E pal gùe e pal ombrenár cu lis lór cràssignis, ché ’e 
jere la lôr buteghe. E a chés puaris feminis pletis ch’a vi- 
gnivin de Cjargne cu lis cossis plenis di salarins, tajarolis, 
sedons, fùs e fusei e altris mil trapei di len, no ur pareve 
vér di fà alì une biele polsade. 

Sot il bufulàr si fermave ancje tre voltis par setema- 
ne ché scancagnade di coriere da lis tindinis sbrindinadis, 
dulá che la int par sentási 'e scugnive incrosá un cul altri 
i zenöi, tirade di doi cjavai piel e uès, che di Sedean ’e 
passave par là a Udin. 

Ché tape ’e jere necessarie, séi par montà la int, séi par 
dàj un pugn di blave e vene ai cjavai, séi parcè che il cùcjar 
nol podeve fà di mancul di lò a bevi un decimin di sgnape 
te buteghe di Tin Furlan, il Tabachìn ch’al jere di fazze 
dal àrbul. 

Atraviars la buteghe si jentrave par une puarte ancje 
ta l’ostarie di Tin, indulà ch'e comandave a bachete la só 
femine Catine: une femenone, di muse colôr sope di vin, 
grasse, taronde, cun doi vòi purcitins simpri lusinz: ’e sta- 
ve strente apene tal gjachetin, e la vite 'e someave come 
tajade in doi de curdele dal grimàl di regadin che sul de- 
nant al jere lustri di cragne sfreolade intôr dal banc indu- 
là ch’e spazzave il vin. 

Tin, il Tabachìn, gruès e tracagnot, cun tun pâr di 
mostacjonis grisis, simpri ben pulît e cun àjar impuartant, 
al veve vit in apalt dal guviár la privative pai siei mèriz, 

al diseve lui, di jéssi stât a bati. no si sa se in Afriche o in 
Italie; e propit par chest al veve fat piturà come insegne 
de sò ostarie un bersalîr cun tun cjapielon di plumis ch’al 
coreve daûr a un soldat. 

Lui j tignive tant ’e só buteghe, indulà che si podeve 
cjatà mazzetis di fîl e di lane di ogni sorte, rochei, botons, 
gusielis, cjarte di scrivi, ingjustris e mil altris robutis e 
marcanziis. Ma la robe plui impuartant `e jere la sgnape. 
La int ’e diseve che, in barbe ’e finanze, al tignive sot 
banc ancje di ché di zenevre e di sièspis, puartade jù in 
scuindon dai sclapezocs ch’a vignivin de Cjargne par cirî 
lavòr ca di nò. 

A’ jerin biei butilions di sgnape ben stagjonade, cun 
tre déz di fueis di rude in font: golosez e salút dai soliz 
bevidòrs che la matine a’ cjapavin l'ande par là a vore. 

In plui al vendeve licòrs, sàl e tabac; ma plui di dut 
zìgars. 

Cun ce premure e buine maniere ch’al presentave ai 
siei clienz, ch’a jerin il sindic e la sò femine, il sacretari, 
la comari e il copari, il plevan e il brigadir dai carabinirs, 
chés scjàtulis di carton colôr corean, plenis di zigars to- 
scans slìs e clârs, che ur tajave la ponte par regalâle a qual- 
chi so ami ch'al cjcave; opúr di virgjnie, ch'al menave sù 
e jù il fros di pae par fa viodi ch’e jere robe di prime sielte! 

Ma Tin al ritignive di savê ancje il disen, e difati al 
veve fat il progjet de fazzade de latarie e de cjase gnove 
e ostarie dal puestin; e po al veve disegnàt e viart su la 
fazzade de só buteghe dai barconuz, dut piturant cun co- 
lôrs ch’a gjavavin i véi e che la int ’e veve batiade cul non 


di « Colombere dal Tabachìn ». 

Ma chel maledet di un bufulár, ch'al jere cressût für 
di misure — in doi no rivavin a imbrazzálu — nol lassave 
che chei ch’a vignivin dal borc di sore a’ podessin viodi 
ben ché sò « colombere ». 

Ven a staj che une matine il tronc dal ärbul al jere 
ståt scorteàt atòr atòr cun tun manarin a l'altezze di un 
metro e miez de tiare: une pestadizze di no dî; e un pe- 
tezzoná pal pais mai prin cognossút: « Cui jerial stat? ». 

De buteghe dal Tabachìn ’e jere saltade für la vòs che 
vie pe gnot (in Friùl a’ fasevin lis grandis manovris) une 
compagnie di soldàz ’e jere passade par lì, si jere fermade 
a polsà e 'e veve fat ché pestadizze, ma nissun le à crodude. 

Duc’ a’ pensavin, e qualchidun la diseve nete e scle- 
te, ch'a dovevin jéssi stàz chei de « colombere », par fà 
murî ché plante che cul so cjapielon di fueis ’e scuindeve 
la cjase dal Tabachìn, o par svindicâsi par vie che une di, 
sul àrbul ch’al servive ancje di « gazete dal pais », a’ ve- 
vin pituràt sun tun gran sfuei di cjarte blancje un soldat 
todesc ch’al faseve cori a dute gjambe un bersalîr, propit 
il contrari de insegne dal Tabachìn. 

Cemút ch’e séi stade propit propit no si pò dîlu, ma 
squasi par dispiet il bufulàr no si è secjàt. 

Il sindic, che in ché volte al jere gno pari, cui stra- 
dins, fat un biel paston di arzile cjapade sù su lis rivis dal 
Cuár, e’ an smaltát ben ben a fil di scusse ché scrodeadu- 
re, e po cu lis latis di bandons di petrolio e di conserve, 
pontadis cun clauz di mächigne, e’ an fassât il tronc e zon- 
ciàz fuart i ramaz par che no supassin plui di tant il vigôr 
dal aghìz ch'al ven sù des radris; e po e’ an metút atòr 

dal àrbul, par paràlu dai matez dai fruz, i tocs, ch’a jerin 
butaz in bande, de vere dal poz antic. 

E meracul! Qualchi vene di scusse, sparagnade de pre- 
mure de man ch’e veve fat chel mazzalizi, ’e à permetit che 
l'umór des radris al lès sù inmò pal tronc de plante; e cus- 
sì lis scussis di sot e di sore de feride e’ an tornat a bull, e 
il bufulâr, rimetòt di ché scomade, al à podût par tanc’ äins 
fa la biele mostre dal pais. 

Ma tal 1946, (« guod non fecerunt i Tabachini — al 
diseve qualchi omp studiat — fecerunt cittadini »), par or- 
din dal siôr sindic e dai siórs conseîrs (dismenteáz di jéssi 
contadins), il bufulár al è stat butât fúr par « esigenze del 
traffico », fra il businà e il malcontent de int, e al so puest 
alè stât metût par « spartitraffico » (ma miòr dal arbul 
ce podevial jéssi?) un tramai di colonel ch’al lusive di gnot, 
e indulà che qualchi cjanut senze paron si fermave vulin- 
tir a nasica... 


P. S. D. M. 

UN ZOC SUL FOGOLAR 


Un zoc 

sul fogolár, 

e, ator, 

a mil a mil, 
faliscjs 

ch’a parin 

cui sa ce, 

fin che la gnot 
de nape 

no lis glot. 


GIANNINO ANGELI 

Si tae il forment 


Fugn 

Sante Anzule Merici 
Sante Blandine - Fieste de Republiche 


SS. TRINITAT 


Sant Sabinian 

Sant Medart 

Sant Prin ri 

CORPUS DOMINI 

Sant Barnabe Apuéstul 

Sant Nofrio 

SECONDE DOPO PENTECOSTIS 


Sant Basili il Grant 

Sanz Vit e Modest 

Sant Aurelian 

Santis Ciriache e Moscje di Aquilèe 
Sante Sese 

Sant Gjerv 

T LARZE OPO PENTECOSTIS 


Sant Luis di Gonzaghe 

Sa Nicete Vèscul di Aquilèe 
Sant Lanfranc 

Sant Zuan Batiste 

Sant SETTE. 

Sanz Zuan e P 

QUARTE DOPO. PENTECOSTIS 


Sant Ireneu 
SANZ "PIERI E PAULI 
Sante Emiliane 

Il cil 1 è biel. Tal cjamp Ghite, in pidúi, 
'e invide intòr dal racli i siei fasùi. 








A VE PORE CO NOL COVENTE 
NO SI SALVISI PLUI 


La póre vude tal passât cun tantis ueris, invasions 
e dominazions ’e à lassát un depuesit di sudizion 
ta l'anime de nestre int. Ma vué, s’al è ancjemö qual- 
chi grant pericul, chel al è avonde lontan e nol in- 
teresse plui in particulár i furlans, ch'al è compagn 
par duc’. 

Cun dut achel, se il mal de sudizion al è aromai 
cronic, alore al è dibant sperà che i furlans a’ de- 
véntin zitadins pusitifs: ancje se ur vègnin ricognos- 
sudis dutis lis libertàz di chest mont, l6r si infida- 
ran dome a siarvi. Se invezzit, tes cundizions gno- 
vis di chesc’ agn, pôre e sudizion a’ vignaran di- 
smenteadis, alore al deventarè pussibil la indenant 
in tun mont pulitic e soziál ch'al à stabilit par duc’ 
un prinzipi di paritât democratiche. 

La culture dal nestri timp no amet plui parons 
e sotans, ma zitadins ch’e an diriz e dovés te so- 
zietát. Par conseguenzie, la cundizion de libertát ’e 
je normal tal mont di vué, e un stat di sudizion, mas- 
sime s'al ven di un mal de subcussienzie, al mo- 
stre une anormalitàt. Chest al riuarde propit il com- 

puartament di chei furlans ch'a cirin di plata e di 
falsá il lor jéssi. 

I omps libars si sintin parons di sé, e' an dute 
la fuarze dal lér jésst, e no dome a’ fevèlin la lôr 
lenghe, ma ancje a’ san pandi il valór de lôr perso- 
nalitàt: a’ son creatifs e di lér al dipent il progres. 
Chei che no san jéssi libars a’ vègnin dopràz di cui 
ch'al sa profità. 


L. C. 

IL STROLIGUT DAI FRUZ 





CENTUVIEL 


Centuviel, centuviel, ` 
plui si ’n’ mangje e plui si ven biel! 


Centuviel, centuvielar, 
plui tu ’n’ mangjs e plui biel tu vignarás! 


JARBE DI SAN BLAS 


Jarbe jarbe di San Bläs 
farci jéssi sanc di nas! 


21 


UNE ROBE SU LA RIVAE 


'E je une róbe sun tune rivae 
ch’e clame dongje dute la canae. 


CUN URTIZZONS E RUSCLIS 


Cun urtizzons e rusclis 
cun quatri grans di sal, 
sentáz sun tun rival, 

‘i cenarin in pas. 


Centuviel — centocchio (si dà agli uccelli). 
Jarbe di San Blás — achillea, millefoglio. 
Une rôbe sun tune rivae — la fragola. 


92 








vV'otedtanz 


Lelo, viót ce stramp ch'al è il distin! Propit tu 
che tu disis di séi un sotan, e che parfin tu cjolis 
vie i sorestanz, tu sés cunsiderát sorestant. 

Co al Consei de Filologjche si discút di une qui- 
stion di pés, a cui dajal subit la perdule il President? 
A Lelo Cjanton. Co ’e je di parecjä une sagre fur- 
lane, a cui si domàndie une man? A Lelo Cjanton. 
Co la « Risultive » 'e fas une fieste, cui cjàpial la re- 
sponsabilitàt di dut, ancje ché di stà für cui béz? 
Lelo Cjanton. Insume, no je une manifestazion, cul- 
tural plui o mancul, furlane, di un dat nivel, indula 
che nol comparissi il to non. 

E po, Lelo, no séstu sorestant se no altri par- 
vie che tu ses a vore lassù in alt, in cjscjel? Dal rest, 
baste la inòmine di impiegát tal Museo par jéssi 
cjalit cun rispiet. E se po tu metèssis la golarine e 
une barete cul frontin, magari ancje cun gráz, cui 
sa ce sudizion ch'e varès di te la int! Pense che mé 
agne si è sintude in dové di ubidî a un uardean dal 
Museo dome parce ch'al veve la barete! "E je lade 
cussì. 

Tu sås che timp indaür ’o léi a Barazzét te cja- 
se dai miei a cjoli cun tun camion la robe ch’o ve- 

vi tirát dongje pal Museo dal folclór, par puartále 
a Udin. A’ vignirin a cjaridle l'autist e, justeapont, 
un uardean. Mé agne ur dè une man. La zornade da- 
spò ’o soi lat in ciscjel par controlá la cjarie, cul siór 
Cancian. 'E mancjave une cjadrèe. ’E jere une cja- 
drèe viere, cu lis gjambis ch'a cloteavin e cui lis 
strezzis dal palit slassadis, di no podé sentasi. Ma 
'e veve i listei di schene cun tun biel mutif decora- 
tif, esempli gustòs di art popolar. Par chel jo e Pe- 
rusin s'e vevin fate dá. Jo o ai pensât: « Ché cja- 
drèe ali 'e je piardude pastrade cu lis scjassadis dal 
camion, optir le an dismenteade a cjase ». Invezzit 
‘o soi vignüt a savé plui tart che la cjadrèe 'e jere 
stade lassade a cjase apueste. Co si jere tratât di 
cjaridle, il mardean, viodinle cussi in disòrdin, al 
veve sentenziât: « Ché li no nus covente ». E mé 
agne, sudizionose, la veve metude tun cjanton dal 
curtil. E dut parce ch'al veve fevelät chel siór dal 
frontin! 

Par chel mo, Lelo, par fâti rispietâ ancjmò di 
plui, ti consearès di fâti dà in dotazion une biele 
barete, e magari cui gràz. Alore sì che tu saressis a 
bon! 'O scomet che in chest cas parfin Ciceri al cja- 
parès in cunsiderazion lis milante propuestis che tu 
fasis tes cunvignis de Sozietät, plui di ce ch'al à fat 
fin a ué. 


LUZIO DI CJANDIT 

Vitoriutis di Buje 


«I prins més dal 1970 a’ son stàz chei de grande 
murie chi a Buje», al diseve une di il pizzighet, « tant 
grande che no rivavi a daj di vore a meti sot tante puare 
int ». 

Diferent di ce ch’al diseve il vecjo pizzighet, ch’al jere 
lat a protesta in Cumune: « Jo no rivi a vivi: o plui pae 
o plui muarz! ». 

E chei de Cumune j vevin rispuindût: « Disial al 
miedi Vidon che ti furnissi di plui... ». 


* 


Dutis lis ocasions a’ son buinis par ciri confuart tune 
tazze di vin. 

Pizzeche di Tombe al jere jentrát, propit par chel cont, 
ta l'ostarie di Seto; e Minighine, viodinlu viestit di fieste, 
j veve domandát: « Là átu stát, Pizzeche? ». 

« 'O ài stát al funerál de mé puare femine ». 

« 'Orpo, Pizzeche. Ce displasé, nomo?! ». 

« Si, si, Minighine » dissàl lui. « Biát, ce mai!, chel 
che lu prove! ». 

Invezzit Bisuti la pensave dut diferent e al diseve: 
« Lade Catin (la femine), muarte la puare Stele (la vacje), 
lat di mal il bruadár, cjapát un pugn a Osóf. Ce quatri 
disgràziis chest an! ». 


M. F. 

Toni Baco 


No si à mai savût di di cui ch’al jere. Lu vevin 
cjatàt a Gardiscje daùr la murae dal mulin, e par 
chest lu clamavin « Toni Dadrio ». Nassût disgra- 
ziât, vivùt di mendic e muart in miserie. 

Rivat in etat, a’ tacàrin a clamâlu « Toni Baco », 
parvie che s’al veve qualchi carantan lu spindeve 
tal bevi; e par un bocál al jere pront a fà qualunche 
siarvizi. 

Une sere siòr Naje, paron dal « Leon d'oro », 
viodût un galandin di Fare pojat sul cjanton de puar- 
te gnove dal cjscjel, che siguramentri a ’n’ spietave 
qualchidune, j dis a Toni Baco: « Sint, se tu vadis 
a dâj une sberle a chel là, ti paj un litro ». 

Toni al partis a colp. Al baline intòr dal galan- 
din, j passe sot il nas, al torne a zirâj intòr par un 
par di voltis, e finalmentri chest, ch'al jere sore pin- 
sir, s'inacuarz di lui e j dis: « Buine sere, Toni » 

A chest pont Toni al jentre in azion: « A mi 
buine sere? ». E jù une sberle! 


V. B. 


26 





UN DI MASSE 


Il professòr Petròs, rèquie, al scriveve sul so 
scritori, te sò cjamarute, tal zito. E une moscje no 
stave di laj di une orele in ché altre, di une buse 
di nas in ché altre, e sul cuel, su la cope. 

La parave vie dilicât cun tun dét: « Va mo, 
fie », e ché ’e lave. 

Ma biel fat un svolut j tornave, sul ôr de bocje, 
o tun voli. « E alore? » j diseve Petros slontananle 
di gnùf cun tun dèt. 

Fin ch’e ven a pojâsi sul sfuei ch’al scriveve; 
e ’e uzzave lis gjambutis daûr, e ’e saltave ca e là. 

E lui vie a làj daûr adasin cul penâl: « Sù, mo, 
anìn! ». 

Ma lis moscjs si sa che quant che un lis trate 
come Petròs no si rindin: a’ stan lì a cjossoláti, e 
no fùin; a’ saltüzzin chel alc, e po a’ tòrnin. 

Ché ’e faseve precîs. E Petròs cu la pene a laj 
dongje; e a invidâle une volte, e dôs voltis, siet 
voltis. Dibant. 

Petròs, rèquie, alore, si stufe: al gjave i ocjái, 
al met jù il penâl, al tapone il bussulut dal ingju- 
stri, al suje il sfuei cu la cjarte sujante e po al dîs: 
«E mo vonde ve’, fie! Un di nô al è di masse ca 
dentri ». 

Al cjél sù il cjapiel e al va für a fò quatri pas. 

M. 

Il sior plevan 


Al jere alt e sec, al lave vie un tic plet, cul cjaf bas, 
e al stentave a cjalà in muse quant ch’al cjacarave, massi- 
me se si tratave di une femine, e d'instát, s'al vedeve une 
pueme cul vistit senze maniis, nancje no la saludave e al 
tirave vie dret, fasint fente di no viòdile. 

In glesie, quant ch’al preave cun devozion, tignint si 
lis mans e cui vôi al cil, al someave propit un San Luis, 
e a’ tacárin a clamálu cussì, no si sa cui par prin. I fruz 
invezzi lu clamavin « Aquile nere » e co Rino al cjapà gust 
a vistisi di zago e al disè di volé là predi, a lui lu clamarin 
« Aquilot neri ». 

La sûr dal plevan ’e faseve dutrine in canoniche ai 
fruz di prime e seconde classe, lui in sacristie la matine 
prin des núf a la tiarze, prin des dòs a la quarte e dopo 
des quatri, pene finide scuele, a la quinte. Si meteve in 
spiete su la puarte di daûr de glesie, ch'e jere propit di 
front de cort de scuele, e i fruz no: vevin scampo. Se par 
cas s'intardave un marilamp, i plui digos a’ davin une vo- 
glade cu la code dal voli: « Ocjo, ch'al rive Aquile nere! », 
e biel svelz a’ cjapavin la volte di ché altre bande dal cur- 
til par peti il salt jù dal mûr, e po vie pai cjamps. Une 
volte il predi ur veve ancje vosât datir, ma dibant. 

Quant che a carneväl il capo frazion al organizave lis 

fiestis di bal te Coperative, al veve simpri di sintisi i ana- 
temis, ma po duc’ a’ corevin te sale, la sere de fieste. 

Quant po che une pueme ’e scugnive maridasi in pres- 
se, il plevan al faseve vigni duc’ la matine adore e nol vo- 
leve fiestis di sorte. 

Virgjnie ’e jere une des miórs puemis dal país. 'E jere 
stade doi agn in colegjo des muiniis e a’ jerin agn ch’e 
morosave. Dit e fat ’e disè che si maridave parcé ch’e veve 
voe di là a Rome pal Gjubileo in viaz di gnozzis, dato che 
une sò agne ch’e stave là vie la veve juste invidade, e jè 
no voleve piardi ché buine ocasion. ’E lè a Udin a fâ lis 
ultimis spesis pal matrimoni e a confessasi dai fraris di 
Madone di Grazie. 

Si sposàrin di domenie a Messe grande, cun tune gran- 
de fiestone; tanc’ invidaz e sbârs di falconez. Tornaz i nu- 
viz di Rome, a' fasetin une fieste di bal te Coperative e 
duc’ a’ podevin jentrà senze pajà nuje; la int nancje no 
stave dute e duc’ a’ fòrin contenz, massime la zoventüt. 
Dopo qualchi di, Virgjnie 'e scomenzà a lassá il capot di- 
sbotonát e a di ch'e spietave un prin, e ch'e jere tant con- 
tente. Co lu savè la sûr dal predi, 'e coré a dijal a so fradi, 
e a lui j vigni une rabie tal che squasi nol voleve là a batià 
il frut, quant ch'al nassé vie pal instát. 

La sûr dal plevan 'e jere sul stamp dal fradi. A’ di- 
sevin ch'e veve vüt ché di là muinie e po invezzi 'e veve 
pensát miór di fáj la perpetue a so fradi, ma 'e someave 
propit une muinie, tal visti, tal pensà e tal mit di fa. 'E 
netave simpri la glesie, ch'e jere lustre come un spieli, e 
sul altar lis rosis, mai une flape o fúr di puest. Co il ple- 
van al fasè il paviment gnüf te glesie, al lavorà ce tant di 

bessòl, par sparagnà i béz dai operaris, e sò sûr lu juda 
ancje li; a’ jerin ducjdoi come a contrat; a’ lavoravin sen- 
ze sparagnâsi e lui nol si gjavave la tonie nancje par fa 
malte, e si lu viodeve strac e sudát ch’al faseve dil. 

D'unviár in canoniche a’ stavin simpri tal frèt par 
no tajà il bosc de glesie e no spindi bèz par compra lens, 
ch'a vevin di pajà i debiz pai lavòrs. Po al fasè restaurä 
i quadris dai sanz picjàz in glesie, ch’a jerin di autòr, al 
comprà tauais gnovis pal altàr, al gambià i veris e vie inde- 
nant. E i béz a’ lavin. 

Finîz i lavôrs in glesie, la int ’e scugnì dî: « Al brun- 
tule simpri, sì, ma un come lui là si vàdial a cjatàlu, cun 
tant ch’al à lavoràt? ’O vin un splendôr di glesie che nan- 
cje la Pléf no je cussì! ». Ma co al disè trop ancjemò ch’al 
jere di pajà, alore plui di un al tacà a dî che no coventave 
fa tanc’ lavòrs par fin, e che lór a’ jerin stufs di meti man 
al tacuìn, che cui che nol veve fastidi di famèe nol podeve 
capî lis vitis par meti vie un franc. 

Quant che il plevan al savè ch’al veve di vignî il 
Vescul, al stè une vore plui atent che i fruz no j scjam- 
passin di dutrine e al tignì sot i zagos par insegnâur lis 
rispuestis de Messe par latin, che no disessin masse stram- 
boloz; ma lôr ancjemò a’ ridevin co ur cridave, e a’ deven- 
tavin simpri plui sbiros. Une dì che invezzi di rispuindi 
Messe si fasevin saldo dispiez a pît dal altàr, lui al vignì 
jú dai scjalins a moláj un pataf a Italo, e alore sò none 
Vigje ’e jevà in pis par là sù a protestà; sorte che chés 
feminis dongje a’ rivàrin adore di tignîle ferme tal banc. 
Ma, pene finide Messe, jé ’e lè come une saete in sacristie 
e par un pocjs di seris no lè nancje a rosari. Vigje ’e veve 

une biele vòs, e chés altris j lavin daùr e, sicome ch'a jerin 
di imparà i cjanz pe visite dal Vescul, a’ jerin intrigadis 
senze di jé, e cussi a’ larin a preâle ch'e tornas, passant 
parsore a ce ch’al jere stat. 


La di de visite pastoral, a’ tacàrin a scampanotà une 
vore adore, e i fruz, contenz di podé tira la cuarde tant 
ch’a volevin, si spiticavin parvie che il muini nol jere li 
pront a cridâur come simpri, e prin di là vie ur veve dit 
nome: « Viodéit di no fâsi mal», parceche i plui pizzui 
e secs si lassavin tira sù de cuarde a riscjo di pesta il cjaf 
sul sofit s'a tiravin cun masse fuarze. 

'Es siet a buinore la machigne nere dal Vescul si fer- 
ma devant de glesie e la frute ch'e veve di di dôs peraulis 
di bon azzet 'e jere lò, spaurose, cu lis rosis in man e la 
vôs che no voleve vigni für. 'E fo une zornade campál: 
Messe prime, esam di dutrine e Messe grande cu lis Cre- 
simis. Dopo Messe grande, te canoniche ch'e nulive di net, 
a' jerin lis mestris, il capo frazion che di agn nol meteve 
pit in glesie, il sindic e tanc’ altris sorestanz a bussáj l'anel 
al Vescul. Podopo il gusta, che la sûr dal predi 'e veve 
parecjat cun tante braure e tant baticûr e za di un més 
'e fastidiave par chel; e po gjéspui in grant. 

I fruz, cui rivave adore di tigniju fèrs, ch'a pensavin 
ai regài de Cresime e al bon gusta di ché dì? I zagos si 
tiravin e molavin come il lòr solit e si davin ancje qualchi 
spizzigot ogni tant, e no scoltavin gran il Vescul, che par 
un moment al lassà di predicjá par di: « Italo, sta fermo! ». 

Vigje 'e petà un salt, ma no podeve mico li a cjapa- 
sile cul Vescul; e cussi 'e fasè fente di no viodi la voglade 

svindicative che j dè la sûr dal predi, sentade tal banc de- 
vant di jè. 

Il Vescul al fo une vore content de visite, e qualchi 
mès dopo 'e rivà la letare che il plevan al jere trasferit 
tune parochie di un grant pais de Basse. Lui al fo content, 
sperant di cjatâsi miòr cu la int di là vie ch'al jere nassiit, 
SÒ sûr ancje, pensant di no dové pati plui tant frèt, e a 
tanc’ di lòr in pais no ur displasè masse parceche il plevan 
al jere durut. 

Al riva il gnùf plevan e j faserin tantis fiestis, che il 
Vescul al veve prometút un bon predi, che s'al mertavin. 

Prin di dut al fasé tajä il bosc de glesie parceche nol 
jere just che lui al patis frèt. Co il pais dongje al restà 
senze predi, j tocjä a lui di là a di Messe, e si compra 
subit la Cincent, dato che nol podeve mico 1a a pit di 
rive sù. 

« E pensâ che chel atri, in tanc’ agn, nol veve cjolte 
nancje la moto », la int ’e scomenzà subit a fà confronz. 
Podopo lis feminis a’ tacàrin a di ch’al diseve Messe masse 
di corse, come s'al vès presse, che nol bazilave di furni la 
glesie o di tignile nete plui di tant; a' disevin ancje che 
j plaseve di là ta l'ostarie a fò une partide di cjartis, dulà 
che chel atri nol jentrave nancje par, sbalio. 

« Salacôr al jere miòr chel altri! ». E nissun si visave 
plui di dut ce ch'al veve dit daûr dal biât San Luis. 


JOLANDE MAZZON 

HI 


La Titti ’e je une mostre di fie ch'e va a vóre in 
Provincie, ch’e cjante dispès cul coro dal Tomadin 
e ch’e à une passion mate par une pizzule cjanute 
nere e pelose, che la strissine atôr par dut Udin. 

'Ne di, lant apont cun cheste cjanute a spas des 
bandis dal Zardin Grant, ’e incuintrà un doi co- 
scriz apene moläz dal distret militar, che ti làvin 
atôr duc’ inculuriz di fazzolez cu la scrite di W la 
Classe... 

« Ch’e scusi signorine » j dis ’e Titti un dai doi, 
« mi fasaréssie une firmute tal gno fazzolet? ». 

Ma la frute, ch’e jere un ninin indafarade a ti- 
gni cont dal cjan, no veve capit dal dut, e si fer- 
ma a cjalâlu cence proferi peraule. 

« No capis il furlan » al disé alore sot vés chel 
altri coscrit tucant l'ami, « prove par talian... ». 

E chel: « Signorina, capisce il friulano lei? ». 

« Si» ur rispuindè la frute « diséme... ». 

Il coscrit al tira für une pene, j e slungjà e 
Titti e voltansi cu la schene j disé: « Che mi fasi 
la só firme, par plasè... ». 


103 





E Titti, pronte, j fasè la sô biele firme in grant 
tal fazzolet daùr dal cuel. 

« Astu viodût se no m'e à fate? » al vosà dut 
content il prin coscrit al so ami che si jere fat viz- 
zin par lèt il non. « E biele, e in grant », al con- 
tinua. 

Ma quant che la frute ’e fo za inviade su pe rive 
dal Ciscjel tignint pe cjadene la só cjanute nere e 
pelose: « Nae » al disè ridint chel altri coscrit « ce 
crostu tu? Ti à scrit il non dal cjan...! ». 


EDDI BORTOLUSSI 

Si bat il forment 


u 








ri 


1 i Fieste dal Sanc di Jesu 
2 Madone de Visitazion 
3 S Sant Eliodór di Altin | 
4 D QUINTE DOPO PENTECOSTIS 
5 L Sante Filumene 
6 M Sant Isaie 
7 M Sanz Ciril e Metodi 
8 J Sant Adrian Pape B 
9 V Sante Veroniche 
10 S Santis Rufine e Seconde 
11 D SESTE DOPO PENTECOSTIS 
12 L Sanz Armácure e Furtunát 
13 M Sant Joël 
14 M Sant Buineventure 
15 J Sant Rico Imperatór € 
16 V Madone dal Carmini 
17 S Sant Alessi 
18 D SETIME DOPO PENTECOSTIS 
19 L Sant Vizenz de Pauli 
20 M Sant Jaroni Emiliani 
21 M Sante Giulie 
22 J Sante Marie Madalene © 
23 V Sant Apolinár 
24 S Sante Cristine 
25 D OTAVE DOPO PENTECOSTIS 
26 L Sante Ane mari de Madone 
27 M Sant Pantaleon 
28 M Sanz Nazari e Celso 
29 J Sante Marte 
30 V Sant Rufin > 
31 S Sant Ignazi di Loyole 

'E nade za che moscje di canàe! 
E il sborf al si rustis su la murae. 

SE CE CHE SI À AL VAL POC 
CHEL CHE NO SI A AL VAL MANCUL 


Si dis che il Friál al val póc, e invezzit a no va- 
lé a’ son i furlans che lu disin. 

Ben o mil, di quancb'al à scomenzát a fasi fin 
a vué, il Friül al è rivát a deventá sé — une indivi- 
dualitàt — quistant une sò flesumie e une sò len- 
ghe; al à ancje, par furtune, une grande varietàt di 
bielezzis naturdls e une ricjezze di testemoneanziis 
storichis e artistichis che lu insèdin cun duc’ i diriz 
te grande tradizion cultural da l’Europe. Chel che 
j mancje, alore, al è dome un numar avonde grant 
di furlans pusitifs in cundizion di cognossi i siei va- 
lors, di savé dopráju e di produsi altris valórs gnás. 

A’ disin che no valin lis bielezzis, la storie, la 
lenghe, l'art: ch'a covèntin fabrichis, stradis, inizia- 
tivis pal progres. Il significat di cheste pusizion al 
è une dissociazion tra l'idèe di culture e ché di vi- 
te: come olé dividi il spirt dal omp di ché ch'e je 
la sò ativität. 

Ma il progres al ven di une gjenesi di amòr: al 
ven dal amór pes siènziis, e chest dal amor pe vite, 
e chest ancjemò dal amôr pal mont, ch’al à la sò 
lidris tal pais natif. Inalore si pù ben capi che, man- 

cjant l'amór pe tiare là che si vif, no si pò vé nis- 
sun progres e che bisugne spietà dut di altris. 

Il spirt al covente ancje par fé i stabilimenz. 
Par valé bisugne savé jéssi. 


LC. 

IL STROLIGUT DAI FRUZ 


Lia bè tii | 


GRI, SALTE-FOR DI LI’ 


Gri gri gri, 

salte-für di li: 

tò mari ’e je muarte, 
to pari su la puatte, 
to von sul balcon 
cul cjàf a pendolon, 
tò ave 

te blave 

e to nevòt 

al ven cul picon 

a fâti la buse. 


CAT MACARAI 
Cai macarai 
tire-fiir i cuárs 
se no ti copardi! 

ATOR ATOR A NOLIS 


Atôr atôr a nôlis, 

la gjate ’e va a panôlis, 
il cjan j cride, 

la gjate si maride. 


To von, fò ave — tuo nonno, tua nonna. 
Macarai — limaccioso (?). 

A Lignan, te stagjon dai bagns, a’ son cente- 
nârs i fruz che si piàrdin. A’ vègnin duc’ cjatàz in 
tal ultin, naturalmentri, graziis soredut ai altopar- 
lantis sparnizzàz dulinfòr su la rive dai bagns. 

'O jeri distirât sul savalon dongje dòs sioris 
ch'a tabajavin di un continuo tant che une màchi- 
gne par disgragnà la blave, quant che si sint une 
vòs dai altoparlantis a di: « Andrea di cinque anni 
e Alessia di sei attendono le loro mamme nella ca- 
bina di trasmissione ». 

Lis dòs sioris dongje di me a' fèrmin a colp di 
disgragná peràulis, si cjàlin in muse, a’ ridùzzin, e 
une ’e dis: « Lassinju là; tant... a’ son al sigùr ». 


V. B. 

GUVIARS 


A’ son doi més ch’o sin senze guviár, 
epür il cjär al va indevant instès. 


Se duncje il cjár al va indevant instès, 
ce ocórial ch’o lu vébin un guviár? 


Luj 1970 


112 





JL Nin 


Di dut ce ch’a vevin cirût di insegnàj a scuele, 
al Nin — une volte für — j jere restat tal cjâf 
dome chel fruzzonut de storie romane indulà ch’a 
contin lis crudeltàz e strambetàz di Caligule, un di 
chei maz di imperadórs ch’a ’ndi vevin fatis di ogni 
pêl par sbalsama la int dai lôr timps. E il Nin al 
voleve someàj par fuarze, a Caligule! 

Jo ’o soi sigûr che il Nin nol jere ni mat e ni 
trist di cûr come ch’al diseve qualchidun, ma ch’al 
veve dome ché di fasi viodi, cumbinant magari une 
bulade in di, par fàj paure ae int e cojonále e ridij 
daür. Al veve il gust mat di svantàsi di no vé pau- 
re di nuje e di nissun. Quanche j vignive sù chel 
gust, al cjapave lis moscjs vivis par gjavaur lis alis, 
al coreve a foropá cun tun len duc’ i furmiárs ch'al 
cjatave par dopo talpassa lis furmiis ch’a scjampa- 
vin spasimadis, al tajave i lastics des cjalzis di sò 
mari par fà lis fiondis di clapada lis cjcaris de lûs 
pastrade e lis gjalinis tai curtii e ancje lis zisilis in 
svol, al impirave par daûr lis ’savis cu lis canelis 
par sglonfälis e, dopo, al vignive di me a svantasi 
sbacassant. Jo no ridevi frégul daûr di lui, ch’o vevi 


dil di dutis chès besteutis ch’al tormentave, e, alo- 

re, lui mi cojonave e mi diseve: « Tu sés piés des 
pissonis e tu t’e fas intòr ancje tú di paure e tu ti 
stomèis par nuje. Viôt jo, mo, ch’o soi Caligule e 
no ai paure e stomi di nuje! ». E, par dámi une pro- 
ve, al cjapave une lisiarte — une lisiartute dute vi- 
varose — j distacave il cjaf cui dinc’ e m'al spudave 
intôr. Mostro di Caligule! 

A’ capitavin di chés zornadis che jo e il Nin ’o 
jerin dentri e fùr de stale di so nono dulà ch'al 
jere simpri qualchi pujerut, parvie che il vieli, di 
tre cjavalis ch’al tignive, une dal sigúr, in ogni timp 
dal an, la veve latoane. Dome ai pujeris no j fa- 
seve dispiez o malegraziis, lui. Anzit, chei ju cjari- 
nave e figotave simpri. A un, une di, dopo di véj 
patafuzzat i Ombui, juste par someàj in dut a Cali- 
gule, j disè: « Crés! Crés, tú, che ti fasarai sena- 
tor! ». Pò säi che il pujerut no j vès tignût fregul 
di doventà senatòr, dato ch’al sbarà par daùr un pan 
di chei che, se j vès cjapât al Min, lu varès mandat 
par un piez tal ospedál. 

Un an, la vilie dal di de Sense, cjapanmi dentri 
ancje me, a ’n’ cumbinà une ch'e fase là für dai se- 
menáz dut il país. Là di nò, ’e je ancjemò l'usanze 
di fà fieste grande in chel di e duc’ j tègnin che il 
pais al pari bon. Par chest, nissun si dè di maravèe 
se il muini, in chel an, nol si jere contentât dome 
di neta e di furnî la glesie par dentri e par für, 
ma al veve vude ché di lustrâ ancje lis cjampanis... 

par far, che s'intint, e di inflochetà ancje lis bal- 
conetis dal cjampanil. Nol è alt, par dî la veretàt, 
il cjampanil dal gno pais — anzit, tracagnot pluitost 
— ma al à une ponte cussi ben spizzade ch’al par 
che si jevi fúr de tiare par impirási dret, lassù, co- 
me une fusete, in tal miez dal cil. E cun ché ban- 
dierute di late, ch'e zire cul soflá dal ájar, ciulant 
magari quanche la bertuèle 'e reste senze uéli, al 
à l'estro di visá ch’al é li ancje lui, vif, e cun tante 
voe di jéssi calcolat, cjalat e saludat. E calcolat, cja- 
lat e saludat alè simpri stat, e di duc’, tant di chei 
che j son simpri dongje, tant di chei ch’a son vie 
pal mont e s’al sumiin seneôs. Dopo dut, come che 
si dis, il cjampanil al è il pais e, alore, si scugne 
voléj un ben di vite e tignilu cont e, parcé di nò, 
magari ancje inflochetalu, quanch’e ven sò chè! 
Dapis dal cjampanil, cjalant la strade grande, ’e 
je ancjemò une sente di piere, lustre e frujade par- 
vie che i viei e i zercandui e’ an simpri usát di là 
a sentàsi lì, par polsà o par pàssisi, a biele ore, di 
cil, di soreli e ajarin. Ancje jo e il Nin ’o làvin di 
spès a sentàsi su ché sente par conta tros otomòbii 
ch’a passavin su la strade, ch’a jerin une vore ràrs 
in ché volte: ma quanche no jerin viei e zercàndui, 
che no nus lave chel spudicjà di bago o il spulzinasi 
ch’a fasevin e no ju capìvin quanch’a tabajavin tra 
di lôr, cu la vôs vajote, di privilègjos e di bintars, 
di bagatins e svànzichis, di pugnuz di farine e cjaz- 

zis di mignestre, di cuintribandirs e pulizais, di mucs 
e pirlustràz, di gjenerài e di bandieris, di trinceis e 
sclopetadis... robis di un mont che, a nò, nus pare- 
ve ancjemò di prime di Caligule! S'a jerin lòt su la 
sente, nó ’o corevin atòr atòr dal cjampanil, smi- 
cjant ai uceluz cu la fionde. Al jere il Nin che ur 
tirave, ch'al veve un voli mostro, nò jo. Jo, la fion- 
de, la vevi dome par braure. 

Ancje in ché vilie de Sense ch’o disevi, jo e il 
Nin ’o làvin a cjazze di ucei, cul nas paràjar, atôr 
dal cjampanîl. Al fo parvìe che un ucelut al svolà 
far par fúr di une balconete, ch'o viodèrin il muini 
ch’al lustrave lis cjampanis. Al jere in pîs, sul biel 
òr in fàr de mezane, cu la panze fracade intôr di 
jé, che j dave tant di lustrifin. Al Nin, a viodi il 
muini là ch’al jere, j vignì sù a colp il gust mat des 
sòs buladis, tant che i vói a’ tacàrin a lusîj come 
quanch’al impirave lis ’savis par daûr. Dal tì al mì 
al cjapà la corse e mi zigà: « Ven! ». Jo no jeri nan- 
cje mot che lui al veve spalancade la puarte dal 
cjampanil e al jere jentràt. Quanche j rivaj daûr lu 
viodèi ch’al veve brincade la cuarde de mezane e al 
strizzave par tiràle. Mi lassà a colp il cjavez e: « Ti- 
re! » dissal. 

« Parcè? » j disèi jo. 

« 'O ridin » dissal lui. E lu disè serio. 

'O tachin a tira ducjdoi e la mezane ’e scomen- 
za a mòvisi, tiran’nus sù adalt, picjaz pe cuarde, e 

po dopo jù a colp, e sù, e jù, ch'al jere un plasé di 
ridi e di gjoldi come pòs in chest mont. Il banducel 
nol veve hes ancjemò une sglongjade che si sinti a 
zigà e a vignî int. Il Nin al mola la cuarde e al 
scjampa für di corse. « Scjampe! » mi zigà « ch'e 
ven dongje int ». ’O scjampai ancje jo, ma für mi 
vigni ché di fermâmi a cjalà in sù. Il muini al jere 
imbrazzát a cavalot de mezane e j jere tant ben fra- 
cat intòr ch'al pareve ch'al fos un alc di jè. Mi scjam- 
pà di ridi di tignimi la panze. Il muini al jere lassù 
a fà din-don cu la mezane! ’O pensavi ch'al vès vit 
di ridi ancje lui e invezzit al zigave come s'al vès 
vit paure. Al jere un spetàcul a viòdilu: mo al 
jessive di une balconete, mo di chealtre, din-don, 
ma al continuave a zigà come un disperàt e al cja- 
lave jù cui vòi di fûr dal cjâf. Quanch’al scomenzà 
a fami dûl, ’o vevi za intôr di me la man dal uar- 
dean che mi veve brincát il cuel in tune smuarse. Il 
Nin al jere lontan ch’al ridazzave, saltuzzant e sbe- 
leant. Nissun no lu cjapave plui, chel mostro! Me, 
invezzit, il uardean mi veve tes sôs mans e, intant 
che mi sgarfave tes sachetis, mi patafave il cjâf e 
mi dave rips tal cil. « No si pò daj tal cjäf ai fruz », 
j disèj jo, vajuzzant. « Tas! », dissal lui. Mi gjavà 
für de sachete la fionde e, pestanmale pal nas: « 'O 
volevis copâlu » al zigave « carognatis! E cheste, 
sastu o no sastu ch'e je proibide? ». 

« Nò, jo, che no lu sai! » mi riscjai a dij vaint 

ce cho podevi a ’E je par trai es pojanis... ». Ma 
chel, svuarbât di rabie, nol stè nancje plui a sintimi 
e mi patafá ancjemó, par denant e par datt, fintre- 
mai che nol viodè a spissulámi il sanc dal nòs. An- 
cje il muini si fasè indenant par dâmi jò pe schene 
la part che j partignive, ma, viodût il sanc, si stra- 
tigni. Si bona, e al smena il af di ca e di la, come 
a dimi che, moscjos, j e vevin fate gruesse, e ancje 
viars il Nin al fasè di moto, cu la man, di daj. Il 
Nin j sbeleà di bulo, ma a lui j jete za passade la 
voe dal svindic. 

Tal doman, di de Sense, in glesie, a mi e al Nin 
ch’o jerin a gjèspui, in coro, un dongje l’altri, quan- 
che nus passà denant, zinghinant la borse, nus fasè 
bocje da ridi a ducjdoi. Ancje se jo j vevi metút do- 
me une palanche e li Nin un carantan. 

S’o torni, al di di ué, tal gno pais, il Nin no lu 
cjati plui. Al é lat a faj dispiez ai àgnui. Il muini, 
invezzit, cui siei novante e passe, alè ancjemò ca. 
Ogni volte ch’o voi a saludálu mi ven incuintri, stris- 
sinant i pis e pojansi al so baston di clari, par dimi: 
« Ce gust ch’o varès di tornà a fà din-don su la me- 
zane...! ». 


ALVIERO NEGRO 

Jutori 


A’ jerin in tal plan 

(un cjalt!) un bo e un tavan. 

E chest j dîs a chel: 

« Chel ludro di sotan!; 

che intant che tit tu vas cul cjarugjel 

ti pache, ti scorée! 

E me, che mi sforèe! 

No cròstu ch'e sei ore ch'al finissi? 

No cròstu ch'e sei ore ch'al capissi 

che in uê no sin ^ne volte, ma o sin uê? 
Che in ué nol è plui timp di tormentánus? 
Che in uê migne ch'al lassi di tratánus 
cussì come ch'al fas? a 


Il bo al bruntùle, al mòf il cjáf e al tas. 


« Che se par cas no la capis », al zonte, 
« jo alore ti dîs chest: 

lu cjaparin di ponte, 

lu metarin a puest! 

Me mì patafe? Te ti scae la bafe? 

Nus ven dapráf di ingrát e di vilan? 

E tu tu j trdis un pan! 


Jo ’o ti darai ‘ne man ». 

Robis di «Strolic» 


Un sfuei de Regjon al à ripuartàt, te ultime pa- 
gine, il 22 dal més di luj dal ’70, cheste gnove: 


« Dublino, 21. Il Primo Ministro della Repub- 
blica irlandese, J. Lynch, ha annunciato oggi che, 
a partire dal mese prossimo, i membri del Gover- 
no — lui compreso — rinunceranno spontaneamen- 
te al 15 per cento dello stipendio. La riduzione de- 
gli emolumenti è intesa a sottolineare — nelle in- 
tenzioni di Lynch — la gravità della situazione eco- 
nomica della Repubblica irlandese, e la necessità di 
risparmio nelle spese pubbliche ». 


In Irlande, cussì. 
Mi domandi, jo, alore, cemùt che si pò dî, ca 
di né, di séi tant in disòrdin! 


120 





Domandis 


(da « La ginestra ») 


Dispés su chesc’ rivài 

che, desolâz, di gris 

ju viest l’onde induride di chei dis, 
mi senti vie pe gnot; e su la cleve, 
tun firmament pulit, 

'o viòt dal alt a cimia lis stelis, 

che di lontan il mar 

lis spegle, e di falivis dut atòr 

tal uéit a sflandorà dut il creat. 

E po che i véi a chei lusôrs in tont, 
che al parangon un pont 

ur son, dulà che invezzit 

un pont a’ son a lôr la tiare e il mar; 
e là che al parangon 

no nome l'omp, ma il mont 

dulà che lomp 'lè un nuje 

nol è nancje savút; e quant ch’o cjali 
chei ancjmd senze un cunfin lontans 
glemuz squasi di stelis, 

che a nô nus son fumate, e che no l’omp 

e no la tiare nome, ma che insieme, 

di numar senze fin e di grandezze, 

e cul soreli in tun, lis nestris stelis 

no ur son savudis, o si mòstrin come | 
lôr a la tiare, un pont | 
di lûs apene apene; al gno pinsîr 

ce sestu alore tù, 

prole dal omp? 


JACUN LEOPARDI 


(Traduzion di Meni) 

DECIMETIARZE DOPO PENTECOSTIS ? 


Sante Rose di Lime 

Tra mâr e savalon la masanete 
‘e orès bech la cuesse de polzete. 


124 





SE NO SI À UNE ZIVILTÂT NESTRE 
CHES ALTRIS NO SI PO CAPILIS 


Une famèe che j ten `e cjase là ch'e je a stà e 
vif miôr di un'altre famèe che 'e cjase j ten póc o 
nuje. Te cjase tignude ben a' jèntrin o quadris o ro- 
sis o altris cjossis par fâle simpri plui biele; ’e va- 
rà ancje une clime di buine armonie e di serenitàt, 
une regule di ordin, une disposizion pa Veducazion 
dai fis, un rispiet tra duc’. Ta ché altre cjase, 'o vin 
un sens di provisorietàt, di inconsistenzie e di vite 
insiliose e dissavide. | 

La diferenzie di vite tra un che j ten e un che 
no j ten al Friül ’e je dibot compagne. Dome che il 
Fridl al è la cjase plui grande, e che invezzit di pen- 
sà a pocjs stànziis e a pocjs personis, al covente pen- 
sá a l’urbanistiche, `e protezion des bielezzis natu- 
ráls, al vert public, a Vistruzion, ai ospeddi e a tantis 
altris cjossis. Une peraule particulàr si podarès spin- 
dile in vué — stant ch'al è il cas — sul lavór dai 
scovazzins ch'al è une vore impuartant e ch'al mer- 
tarés ben pajät. Plui net al deventarà il Friál e plui 
al deventarà san e biel. 

J ten al Friâl cui ch'al dl la ziviltát a cjase só, 
prime di interessdsi de ziviltàt di chei altris. 


ESC; 


125 





IL STROLIGUT DAI FRUZ 


Y ucéi 


AL CJANTE IL GJAL... 
Al cjante il gjal, 


al criche il di... 


ORARA LA MÉ GJALINO 


Orarà la mé gjalino, 
orara lu gno bon namäl! 
Cu la cresto che giavevo 
semeavo un gardenal! 


FAVITE SBITE 


Favite sbite, 
curte di gjambis, 

lungje di vite, 
fore cjarandis. 


CJANTE, CJANTE LUSIGNOL... 


Cjante, cjante, lusignil! 

La plui biele no mi Al, 

la plui brute no mi plas, 
la plui vecje... j gote il nas. 


IL SCRIZ E LA ZORE 
— Zore bore, cjòlmi me! 


— Scriz biz, masariz di cjarandis, 
une tal done tu domandis? 

— "E val plui la mé codite 

che no dute la tò vite! 


Sbite — piccola. 


Fore cjarandis — buca siepi. 
Biz — vivace (?). 
Masariz di cjarandis — folletto delle siepi. 


Done — signora, padrona. 

cais 


Un pensionât di chei ch'a tirin 25.000 francs al mês 
al va a comprâsi un vistit. Prove chest, prove chel, al cjate 
finalmentri chel just: « Chest mi plâs. Cetant còstial? » al 
dis. 

« Setantemil francs », j rispuint il paron. 

a 'Orpo » al dis. Al nizze il cjáf e al cjale in muse il 
paron. Podopo j domande al paron: « La gjachete 'e à lis 
màniis, nomo?! ». 

« Naturâl ch'e à lis màniis ». 

« E s'o la cjôl senze màniis, ce còstije? ». 

« Ma... cemüt: senze màniis? Parcè senze màniis? ». 

« Mi son colâz i braz! ». 


*r 


« Papà, 'o ài pore ». 

« Bütiti, ti cjapi jo ». 

Al jere il frutin impins su la taule, e il pari a braz 
aviarz lu invidave a butási ji. 

A fuarze di di e torna a di, il frut si bute; e il pari 
si tire imbande, e il frut al va a sbati cul nâs cuintri la 
vitrine. 

Vajons! 

E il pari: « Cussi tu impararás a no infidáti nancje di 
to pari ». 


V... B: 

Meni, ti conti ancje chest an doi faz ch'a son 
in relazion al gno zarcandolà strafaniz pal Museo dal 
folclór di Udin. Mi par che i doi cas a’ mértin, par- 
cè ch'a pàndin dot diferenz miz di pensá in riuart 
a ché robe. 

Za doi agn un biel grum di ratatuje ch’o vevi 
raspade fir in Valceline, a Barazzét e lentintòr, la 
vevi metude tune stanzie de cjase viere dai miei 
vons. I impresc’ di len — tamés, palotis, zeis — ju 
vevi intassdz partiare; chei di fidr — come saltei 
tramais, sapins, robe plui minude — ju vevi siste- 
maz tune cassele. 

Tacade scuele, no vevi vit timp par qualchi se- 
temane di lá a viodi di chei miei « raperz » par ta- 
ca su ognidun il biliet cul so non e la só provenien- 
ze; e quant ch’o lei par fale ché ufiziature, no cjati 
plui la cassele cui impresc’: sparide! 

Tu as di savé, Meni, che la cjase dai miei 'e 
jere restade propit in chel jenfri di més senze nis- 
sun: duc’ pal mont. Nome un dal pais al vignive 
ogni tant a viodi di jé, un ch'al jere simpri par cja- 
se quant ch'a jerin presinz i miei barbis. Sichedun- 

cje, pene lu viót, j domandi s'al sa alc. La rispueste? 
«Tu ás fat ben a prepará ché feraze. Une di 
ch’o mi soi intivát a cjatá il pezzotár, j € di vin- 
dude ». E tirant für de sachete un pòs di mináz al 
zonte: « Cussi cumò tu pis lá a bevi la bire parie ». 
Po, viodint l'avilizion piturade su la mé muse, 
al barbote: « Parcè? Ti coventavie? ». 


* 


E chest al é il secont fat. 

'O vevi olmát tune àrie dal gno pais une vecje 
vuarzine, di ches cul dental di len. "E jere bando- 
nade tun cjanton da l'òrie tra telis di ragn e macs 
di frôs: rùsin il fidr e carulade la bit. Par véle ’o 
vevi doprade dute la mé polegane cul paron dal im- 
prest: il so non al sarès comparit sul aventari dal 
Museo, l'imprest al sarès stat metüt in biele mostre; 
e po li, cumò, nome j intrigave. Un tài, doi spagno- 
lez: afér fat. E jo, contenton, la puarti in cjase dai 
miei, par intant. 

Dopo un pòs di dis ’o ven a savé che chel tal 
al jere vignút a cjolsi la vuarzine, parceche propit j 
coventave. No podevi crodi, e duncje ’o léi a pal- 
palu. 

Sì, a lui 'e podeve coventäj ancjemò, massime in 
chei stropuz de bròide la che mo si rive a doprà 
ben la vuárzine di fiár. E po... so fi, ch'al jere tor- 

nat di Milan cu la femine pes fèriis, j veve dite che 
cu la robe viere si pò fâ béz: cun ché mode ch'e à 
in di di ué la int, che di une aruede ti fàsin sù un lam- 
padari, di un codár un puarterosis... Ancje só brit 
'e à olát vé il j6f par fa prie un picje abiz. Cuissà 
duncje ce ch'a devèntin lis vuarzinis! Cumò duc’ e' 
an palanchis e a’ vuèlin sudisfà i lòrs « balins ». 
Nome lui al stentave a tirále indevant, cun tant cja- 
re la vite. S'al passàs un antiquari, al sarès bon co- 
me nuje di volále lui ché vuèrzine ali! « Ma pluitost 
di dáje a chel, t’e darès a tì » al conclude. 

Jo, alore, j parferii cinc biliez. Nancje discori! 
Par cumò j coventave. 

'O di cucát ché altre dì la vuàrzine tal stes cjan- 
ton di ché Arie: plui rùsine e carulade di mai. 

'E spiete ancjemò di séi cjolte sù di un anti- 
quari di altri stamp, di altre fate. 


131 





ur a' son guse 


In ché sere a’ vevin a cene un siôr in grant, e 
i fruz pizzui no vevin il lòr puest in taule. La Màlie 
infati — la mari — ’e veve pensât di mètijur il 
plat dome ai plui granduz, e ur veve tant racoman- 
dat di sta bòins, di doprà ben il piron e il curtis 
e di netâsi la bocje dome cul tavajuz. 

A’ jerin robis, chés li, che jè ur insegnave dopo- 
mai; ma `e jere la viele ch'e ruvinave dut e che ur 
diseve, quant che la Malie ’e mancjave: « Ué che 
no je uestre mari, mangjait come che us còmude ». 

In ché sere, paraltri, i fruz si jerin compuartàz 
fin a che pont propit ben. Ma a Silvio no j plaseve 
la jarberave. 

Chel siòr, sentât dongje, al veve capit che al 
frut no j nasave chel plat, e par dëi coragjo al sco- 
menzâ a dij: « Mangia, piccino; sentirai che buona 
roba ». 

« Questo lo dice lei » dissal Silvio, « ma a me 
mi fa gòmito... ». 


M. F. 

Sante Rosalie 

Sant Petroni 

Sant Sergjo Pape 

Sant Nicole di PTolentin 

Sante Teodore 

DECIMEQUINTE DOPO PENTECOSTIS 


Sant Maurili 

Esaltazion de Sante Crés 

Fieste dai Stet Dolérs de Madone 
Sant Ciprian 

Sante Colombe 

Sante Sofie 

DECIMESESTE DOPO PENTECOSTIS 


Sante Fauste 

Sant Mateo Apuéstul 

Sant Maurizi 

Sant Lin Pape 

Madone de Mercede 

Sante Aurelie 

DECIMESETIME DOPO PENTECOSTIS 


Sanz Cosme e Damien 

Sant Venceslau - Insurezion di Napuli 
Sant Michèl Arcagnul 

Sant Jaroni 

Pe mulatiere alè dut un sunai: 
stracs, de casere, a’ tòrnin jù i nemái. 


G. F. 

LA NOBILTÂT DI UNE RESISTENZE MORÂL 
A UN SCJADIMENT GJENERÂL 


La che ir al stentave a proviodi l'omp di bes- 
sòl, vué ’e proviót miör la sozietàt cun previdènziis 
e sigurazions. Il fat al è che, adatansi al cressi des 
popolazions e des lôr dibisugnis matereäls, il pro- 
gres nol à interessât pârie la culture dal spirt. 

Ir, tes pizzulis comunitàz la vite umane 'e cja- 
tave un equilibri in tun rapuart tra lis ativitàz di 
ogni di e lis esigjénziis spirtudls senze timp; vué, 
lis grandis coletivitàz tal puest di chel equilibri e’ an 
un ordin organizzatif, ch'al interesse il vivi soziál 
ma al lasse disimpegnát il spirt. 


Cheste libare disponibilitat spirtudl 'e sara pu- 
sitive co 'e misure dal progres sozidl-economic 'e 
vignarà a corispuindi ché de culture, creant un e- 
quilibri gnüf. Ma vué, cheste disponibilitàt ’e je do- 
me un vueit, ch'al ven jemplát dai speculanz de pu- 
litiche, des produzions, des modis; vué al capite di 
viodi azzetade tun moment in miez mont une idèe 
senze séi cognossude, dome parvie che la publizitàt 
j à tacât daprüf la mode dai cjavei luncs o des cja- 
mesis a rosis. Salacòr, tes modis strambis si pò vio- 
di une proteste coletive cuintri dal conformisim, ma 

al reste il fat di un scjadiment di personalitat, di 
creativitàt, di stil. 

Ancje in Friül si visisi di chest scjadiment. Par 
furtune, culi al dure di secui un sens di resistenze 
che, ancje se nol pò prometi nissun rimiedi gjene- 
râl, al pò proponi la salvazion di une aristocratiche 
tradizion di particularitàt: un equilibri provisori in 
spiete di un equilibri stabil. 


L. C. 

IL STROLIGUT DAI FRUZ 


“Dan e gaban,, 


PAN E GABAN 


Pan e gaban 


al sta ben dut l'an. 


PAN E VIN 


Pan e vin, pan e vin, 
la grazie di Diu ’o gjoldarin. 


UNE ROBE SU LA BREE... 


'E je une rôbe sun tune brèe 
ch’e clame dongje dute la famèe. 

DI NUI E ALBERUZ.. 


Clars nulùz di seda fina, 
alberúz di regadin, 

féit `na blusa a la mé nina 
e "na cjalza al me frutin! 


Une rôbe su la brèe — la polenta 
Nina — bambina. 

Atualitat 


Sun tun Sfuei de Regjon ai 7 di setembar dal 
70 al è stat publicât chest tocut ch’o ripuarti: 


« Una vecchia maestra, medaglia d’oro per le sue 
benemerenze d’insegnante, è stata aggredita, ieri se- 
ra, a pochi passi dalla sua abitazione di Fagagna... 
Si tratta di Albina Monaco di 78 anni, che a Faga- 
gna abita in via Pecile. Il suo aggressore sarebbe 
un giovane che alcune persone hanno visto fuggire 
attraverso i campi. Il fatto è accaduto verso le 22.30. 
La Monaco, insegnante per 45 anni e da 12 in pen- 
sione, è stata avvicinata da un giovane alto, magro, 
con pantaloni e camicia bianca, che la maestra avreb- 
be visto scendere da una vettura di grossa cilindra- 
ta, di colore chiaro. Lo sconosciuto, approfittando 
della quasi assoluta mancanza di illuminazione del- 
la zona, ha afferrato l’anziana donna gettandola a 
terra tentando di strapparle le vesti ». 


Lejent cheste gnove, ’o soi lat cul pinsîr a di 
ché che mi contave Zenco: di un tàl che a Biliris, 
tanc’ agn, al veve fermade une viele, di gnot, come 
chel di Feagne. 

Al jere un vedran; al tornave da l’ostarie e al 
lampe in tal scûr a vignij cuintri une còtule. 

Si ferme tal miez de strade, al alze un braz e al 
comande: « Alt, ch’o ti cjosséli! ». 

« Jésus Marie, ch’o soi "ne puare viele! ». 

« Alt instés! ». 

(S'o la vès contade a crit, senze un riferiment 
a di ché di Feagne: « Robis vieris. Robis di un 
timp passat, soterat. Robis di un ‘’#1crocosm0" » 
al varés dite chel siôr che pal « Strolic » dal an pas- 
sat al à scrit ce ch’al à scrit, come un pôc compatin- 
lu, sun tun Sfuei di culi. Ué Feagne mi jude). 


M. 

Une messe 


Il cidinór de gnot al pese inmò tai lunes curidòrs che 
si incròsin sui plans dal scjalon di màrmul ch’al mene tes 
corsiis e tes cjamaris dal ospedal. Si distòdin lis lampadi- 
nutis di mieze lùs, scuindudis a fîl di paviment, si àlzin 
lis grideladis di strissis di len, si viàrzin lis scuretis dai 
barcons: muiniis blancjs, ariosis, cidinis, e infermieris dal 
pas imbutît, a’ si mòvin di ca e di là; une lûs cilestrine, 
une ondade di àjar pùr a’ jèntrin par ogni cjanton e ai 
granc’ malàz, cul viàrzisi dal dì, ur somée di cjatà une re- 
quie tai lôr dolôrs. 

Un zagut, un frutìn di chei beniamins che si cjàtin 
simpri ancje tai lúcs di dolòr, al passe svelt pai curidórs 
sunant un campanelut d’arint dal din din lizér come une 
prejere: al è il segnâl che subit ’e scomenze messe. 

Dai curidôrs duc’ chei ch’a puèdin, bessôi o judàz 
da la mazze o a brazzet, vistàz a la buine, in vestàlie o 
in pigjame ma simpri in sest, si mòvin, a’ jèssin dai re- 
parz, a’ vègnin sù, a’ végnin ju pes scjalis. A’ vègnin ben 
planc cu lis lòr magagnis, un pòc sfadiäz, qualchidun sfla- 
dat, a’ vègnin a sentàsi in rie te salute central dal secont 
plan ch’e mene tes stànziis dai miedis e dai siarvizis. Dut 
al è clàr, dut al è lustri, nissun intric su lis paréz lustris, 
blancjs di smalt. 

Tal miez al è l’altàr, un taulin cuviart di tele blancje 
di lin, ricamade dapît, e sù un Crist indorát lusint fra qua- 

tri cjandelis impiadis, e doi vas di veri trasparent cun 
qualchi garòful o sclopon metúz insieme cun ramazzutis di 
sparghine. 

Eco... il capelan dal ospedàl al scomenze a di messe: 
alt, sutil, calm, tal candór de só vieste e de planete da- 
mascade orlade di spighetis d'àur. Dut in lui al traspàr 
un pinsir religjòs, une beatitüdin che si invie viars la ce- 
lebrazion dal gran misteri dal sacrifizi divin. Daûr di lui 
in cjamesot blanc a’ son i miedis dal repart di midisine, 
chei che an podüt lassá pal moment il lör siarvizi: un 
miedi al siarvis messe: il primari, cun tune vós che j tre- 
me, al lei une des lètaris di San Zuan, ché ch'e fevele dal 
amòr di Diu Pari viars di nò, siei fis. 

Po la prèdicje di pòs minúz. Cul cir in man, il predi 
al fevele di perdon, di amòr e di speranze. 

Cumò e vongole su duc’ i fedéi la peraule di Gjesù: 
« Us lassi la pas, us doi la mé pas ». Dôs muiniis dai vêi 
blancs come paveis, un fantazzut, un fantat, qualchi omp 
e qualchi vecjute, timiduz, a’ van al altar... « Beáz i invi- 
daz a la mense dal Signôr », e pôc dopo di colp, cun tun 
slanz di anime, si alze fuart un coro che s'intone cun tan- 
tis, cun dutis lis vôs: « Reste cun nô Signôr », e che squa- 
si di fuarze al va di plan in plan, si spant di curidòr in 
curidér, al jentre di corsie in corsie, di cjamare in cjamare. 

Si, reste cun nò, Signôr, che si fas sere; reste cu la 
tò caritât a sustigni il nestri sperâ, a custodi la nestre sa- 
lòt. 


P. S. D. M. 

R LSPUueSILS 


'Ne pòssare `e cjantave di buinore 

Sul cops a dute cane, cristiane, 

di nancje tirá flat. 

A un rusignál, jo, alore, 

ch'al veve dade apene 

'ne zercje de só vene 

sul cricá di, di un pòl in ta l'ombrene; 
e mò ch'al stave là supiarbeës, 

j di dit: « Ce preziós, 

ce stitic che tu sòs. 

Di ué a buinore in ca tit no tu ds dadis 
se no chés tre uicadis. Ce fature! 

Ché passarute invezzi, créature, 

si preste ch'a son oris! ». « Veretät: 
si preste; ma di pâssare ». Copat! 

lira sù fruz 


Tal curtîl di Menon gno fradi Ninine al pontificave 
sul mùt di tirà sù la canae, e lu scoltavin la Dosche, la 
Nene, Rico, Nando e la Fiurine di Turo. 

Al diseve: « Al è un fat che vualtris », e al cjalave 
lis feminis, « no savés fà cui fruz. Fâju 'o savés, ancje mas- 
se; ma us mancje il criteri par crèssiju come cu va. 'O stais 
chenti a baba dut il dì, e lòr vie a fa dispiez, a sporcjási, 
a fà dams, a fà fins d’ogni bande. E la volte ch’a cjàpin 
un truc, a cridâur: ’’Lazaron! Figurate!”. E se us disin 
ch’e an fan: ”E jo ’o ai sét!”. E se us dìsin ch’e an sium: 
”E jo nò!”. Se us domàndin un sclariment tant ch'a ùsin 
i fruz: "Vàimi in...”. Isal mit? ». 

Duc’ taseve. La Nene, cui ocjái sul nås, 'e gugjave; 
la Dosche ’e repezzave un cjalzut (simpri chel!); la Fiurine 
e scoltave inrizzade sun tun scagnut imbande de Dosche; 
Rico e Nando, come doi für di züc, a’ scoltavin instès, e 
a’ gjoldevin, a voli, di tant in tant, co Ninine a ’n’ con- 
tave di chés che no làvin pai pôi. 

« Nol è mit. Ur berlàis di sturniju ancje quant che 
si trate di diur une robe di nuje e us son dongje a une 
spane », al diseve gno fradi. « E no vés ’ne peràule dol- 
ze par lòr, un signal di atenzion, ’ne cjarezze. A’ partis- 
sin: "Viót, satu, ce che tu fasis, ch'o ti romp il cjäf!”. A’ 


144 


tornin, e al torne un gjat. Ore jo no dis di trataju a talian 
vie; ma un moto di afiet ogni tant, ’ne peraule cristiane; 
e no simpri bocjatis, berlons, e voglaz, e mans prontis pa- 
rajar a sberlotàju. ”Ven ca...! Passe chi...! Vami vie vergo- 
gnós, strassagjorni, mussat, orgnanat, roseanat che tu sés!”. 
E po ’o uélis che us créssin st ben? che us rispuindin? 
Cemút? ». 

Fin che a un pont la Fiurine lu ferme: « Un moment. 
À ’n’ sara ancje di chés; ma jo, intant, ni berlons, ni bo- 
cjatis ni peraulatis! Ur 'es poj, co s’es mèrtin; ma quant 
ch’a son brás ’o sai ancje cjatá la peraule ch'e va, senze 
séi ni taliane e ni nie! E ’o sai fami olé ben! ». 

Nando, a un tant, j ven für une ridade des sòs, di 
sintilu par dut il pais. E la Nene 'e gjave i ocjâi dal nas 
par cjalá la Fiurine tai vói, di sot sore; e la Dosche 'e poe 
ju il so cjalzut par cjalá instés la Fiurine e par di: « Sin- 
tit li ce coragjo! Ma jo almáncul ’o tas! ». 

A un azzet di tál fate la Fiurine si suste; e par dáur 
la prove a chei « siórs » che ce ch'e dis al è just, 'e clame 
ju Fredo, un so fi sui dis agn, ch'al è insomp dal curtil 
cun tun quindis di lór, mularie de borgade. « Fredo... o 
Predo... ». 

« Ce! » j rispuint Fredo. 

« Ven mo chi, de tó mame ». 

E al ven li. E la Fiurine: « Fredo, Freduti, tu j ús 
ben, tu, 'e tò mame, ise vere? ». 

Chel la cjale, di stuc. 

« Ise vere, Freduti, che ti tu j Gs ben ’e tò mame? 

Ma ancje la tò mame ti til ben... ». 
Fredo la cjale ancjemò par un póc e po j dis: «Ma 
ce ditu? Devéntistu mate? ». E al sparis, vergognat, ros 
in muse. 
La Fiurine ’e à un scat come di laj daprúf; ma ce fi- 
gure farèssie? "E fas finte di nuje e 'e scomenze a clamá 
la Bruna, une fie sui siet agn: « Bruna... o Bruna... ». 
Ché ’e jès für su la puarte di cjase: « Ce atu? ». 
« Ven jù, ch'o ai di diti une robe ». 
"E ven jù málsigure, e co 'e rive a uns doi pas de 
Fiurine si ferme e ’e alze un braz tant ch'e vès di parási 
di un alc. 
« Bruna, tesoro gno», j dis la Fiurine, « ven dongje 
ch'o ti dis une robe, une biele robe... ». La frute però no 
si mòf. E sé mari: « Creature, colombute mé, sclopon gno, 
ven mo chi de tò mame... ». 
La Bruna ’e spalanche i vôi di spirtade, ’e alze sù 
ancje chel altri braz fin sul cjàf e podopo si volte a colp 
e 'e fùi vie di sburide berlant: « La mame 'e je mate! ’E 
je mate! ». 
Ridons, dulintôr. E la Fiurine ’e je verde. Di chel 
instès no si rint. 'E va sù pal curtîl fin dulà che Renato, 
un tiarz fi sui tre agn, si tombole partiare, e lu cjape tal 
braz e lu strenz cun afiet; e po ’e torne in tal cjap di chei 
quatri ch'e ùl dâur di tocjà s'e sa fà o nò cui siei fis. 
'E rive, si sente e 'e scomenze a cjarinä Renato sui 
cjavei, po lu busse disìn’j: « Il gno tato, la mê anime, tù! 
La mé lûs! ». E j comede i cjavei sgardufáz, e j spacuzze 
il vistit: « Tù il gno biel, il gno tato... ». 

Ma a un pont il so tato j ven pore e nol réz. Al 
smalite tal braz de mari e al scomenze a quarna disperat; 
e dibant la Fiurine `e cir di bonàlu cul dij che j da il roc, 
lis mentuzzis... 

Lu poe jü, e po ’e reste a cjalâlu a là sù pal curtil cun 
doi vói di fà pene: scunide, squajade, falide in tes provis 
ch'e veve di daj a gno fradi in riuart al so mit di trata 
la sò prole, senze séi ni taliane e ni nie, par créssile ben 
e par fâsi olè ben. Fredo, infati, la volte che la veve sin- 
tude a clamálu « Freduti », j veve fat cas, tant di dij s'e 
deventave mate; la Bruna, sintinsi a clama « tesoro, colom- 
be, sclopon », 'e veve crodût ch’e fos deventade mate sul 
serio; e Renato, sintinsi cjarezzât e bussât, si jere tant spa- 
ventàt di crità e di fa fins. 

Chest, paraltri, nol cjòl che i canais ch’o discór no sédin 
cressûz veramentri come che Diu comande, cun dut che la 
puare Fiurine no vebi dopràt cun lòr il sisteme educatif ch’al 
pontificave gno fradi. 

Pre Antoni al veve fate la vecjae in chel borc 
e duc’ j oleve ben, e tal ultin lu compativin se tes 
prédicjs al lave di pal in frascje parvie de memorie 
che no lu judave plui: a’ riduzzavin, ma lu capivin 
instès. 

Une di Miute de Bassarote ’e jere stade in ca- 
noniche a preálu di domanda in glesie se qualchi- 
dun al veve cjatát il so grumál ch'e veve piardút; 
e cussi une domenie a Messe il predi al scomenza a 
dî: « Al è stat piardút un... » e no j vignive sù la 
peraule, « ...al è stat piardút... al è stat piardút.... 
un tapon di panze di femine! Cui che lu à cjatat al 
à il dové di puartàmal a mi in canoniche... ». 


M. F. 

Vivin la vite, frute, e olinsi ben, 

e i cjacaräs dai vecjos rimbambiz 
stiminju tant che un carantan sbusät. 
Al pò muri il soreli, e tornä a nassi: 
ma nò, se nus va vie che pô’ di lis, 
nus tocje di durmi ’ne eterne gnot. 
Bùssimi, frute, dami mil bussadis, 
podopo cent, po mil, e po altris cent, 
e po altris mil di gnûf, e po altris cent. 
Podopo, co milante ’o ’ndi varin, 
lassin di stâur daûr, dismentein, 

che qualchi trist nol vès, invidiòs, 
savint cetantis, di bramânus mal. 


CATULLO 


(Traduzion di Meni) 

A Flumisel, tal timp de ultime uere, cui che 
nol veve campagne al à scugnût tira la cintòrie. 

La Gjgje Gjerione, che campagne no ’n’ veve 
ma ’e veve cinc fruz di nudri e dome l'omp a puar- 
tà dongje chel alc, 'e à vit ce mateá par puartáse 
fûr. 

Une sere che no veve avonde farine par fa la 
polente, 'e à metút di scuindon te cjaldérie dòs zu- 
mielis di sèmule par rivâ a fale par duc’. 

Strucjade che le à sul taulir, e puartade in taule 
che le a, j disin i fruz, plens di fan: « Mame, al é 
scûr e no si viôt nuje, impie la cjandele ». 

E je: «A scúr le di fate e a scûr ’o vès di 
mangjale! ». 

Si semene il forment 


Utubar 








Under total Sta YUn<c-zzr gndmEsr Droe 

Sant Remi 
Fieste dai Agnui Custodis 
DECIMEOTAVE DOPO PENTECOSTIS 


Sant Franzesc di Assisi e 
Sante Flavie 

Sant Brunon 

Madone dal Rosari 

Sante Brigjde 

Sant Abram Patriarcje 

DECIMENONE DOPO PENTECOSTIS 


Maternitát de Madone Ç 
Sant Serafin 

Sant Eduart Re de Inghiltere 

Sant Calist Pape 

Sante Taresie di Avile 

Sante Edvi 

VIGJESIMÈ DOPO PENTECOSTIS 


Sant Luche Vanzelist 

Sant Pieri di Alcantare 2 
Sant Massimo 

Sante Celine 

Sant Donat 


Sant Severin 
VIGJESIMEPRIME DOPO PENTECOSTIS 


Sant Fiaba de Abissinie 3 
Sanz Simon e Jude Apuéstui 

Sante I nde 

Beade Benvignude di Cividat 
VIGJESIMESECONDE DOPO PENTECOSTIS 

Ce bon odôr di salvie e rosmarin... 
Pizécje, atente! In gjambe, mazurin! 








LA SIENZIE NUS FAS VIVI IN TANC’ 
MA CEMUT VIVI AL DIPENT DI NO 


No je lontane la di che il vivi al sara ancjemò 
plui cundizionât di autostradis, condominis, organiz- 
zazions e man gjativis chimicadis. A’ coventaran re- 
golamenz gnûs, come chei dai condominis ch’a fa- 
sin ridi chei ch’e an une cjase par lôr cont. Ma al 
è pôc ce ridi: plui si è in tanc’ in chest mont e plui 
al covente rispietà regulis. 

Lomp al vara duncje di impará, juste come ch'al 
impare vué il codiz de strade par guidi l’otomobil, 
dut un comples di formularis gnûs. Al si usarà, ma 
te sò memorie a’ scugnaran fissási i mecanisims des 
formulis, e lui al varà di movisi secontri oraris pre- 
cis e datir dai lérs comanz. 

In tun mont cussì progredît, puèdial restà un 
qualchi alc di furlan? E° an reson chei ch'a mutivin 
che l’interes pes cjossis furlanis al è far dai interes 
dal mont di vué. Dome che, propit i interes dal 
mont di vué a’ son für di chel ch'al po sei il prin 
interes dal omp: la bielezze de vite! 

Al é vér che il progres tecnologjc al covente par 
rivd a vivi in tanc’ su cheste tiare, ma nol val par 
dinus ce fà par rivé a vivi a nestri mit: in chest, 

anzit, nus contraste no dome cui siei mecanisims, 
ma ancje parce che, par istint, al è plui ami dai ri- 
fudums ch’a invelènin lis aghis che no des risultivis 
frescjs. 

Ogni fil di jarbe, ogni bugade di ajar net, ogni 
biel ridi dal cir a’ restaran furlans fin ’e fin dal 
mont: come che furlane 'e reste ché gote slusinte 
di amòr che si è impiade tune di lontane in nò. 


LOC. 

IL STROLIGUT DAI FRUZ 


“Lie e tac. 


LIS ORIS 


E l'orloi si sint a bati 
e lis oris a suná... 


LA SETEMANE DE BIELE FRUTE 


La biele frute e à piardude la rocje: ` 
il lànis no fås altri che ciri; 

la cjate il martars, ma je dute rote, 

e il miarcus, po, la puarte a comedá. 
Dute la jòibe `e petene la stope, 

e si dispon, il vinars, a incaná... 

La sabidine si grate il zerneli, 

e la domènie ’e rispiete il Vanzeli. 

FIGURINIS DAI MÉS 


Zenar al zape - Fevrâr al cuinze - Marz al sofle 
Avril al zermòe - Mai zariesàr - Jugn formentàr 
Lui siespar - Avost buine pescje - Setembar bogns fics 
Otubar ue e most - Novembar vin gnûf 

Dicembar dongje il fúc. 


VIARTE E SIARADE 


Benedete primevere 
ch'e scomenze a sverdeá... 


Lis montagnis a’ s'ingrisin 
e lis fuèis son par cola... 


La rocje — la rocca per filare. 
Incand — avvolgere la stoppa o la lana. 
'E rispiete il Vanzeli — riposa, fa festa. 

Lavorenz 


Bisugne cognossi Remigjo Sclavut e viódilu in 
cjase só, cun chei vôi spalancáz, simpri a ciri lavórs; 
e bisugne viódilu a distrigâju, svelt come une gjespe, 
senze strassá timp e dandonási. 

Serio e di pocjs peraulis. L'inzen no j mancje, 
ma, si capis, par dadis voris al scuen ancje lui cla- 
má un mistirant. 

Cussi une di al clamá Toni dal Mingul a sblan- 
cjaj la cjamare; che s'al fos stat nome pe cusine si 
sarès rangját dibessól. 

Toni al praparà il blanc, e po benplanchin al sco- 
menzà a pinelá sul mûr; e intant al compagnave la 
man cussi dolze cun tune cjante ch'e pareve stris- 
sinade a pueste par fâj compagnament: « La don 
naè mob bile qual piu mal ven to... ». 

Remigjo al cjalave e al ripeteve il cjant a cidin, 
dentri di sé: « La don naé mob bile... ». 

Ma al pareve che alc nol làs ben. Lis pineladis 
dal blanc a’ lavin sù e jù cun tune pachèe di fà 
vigni la vrae. 

A un dát moment, dopo vé masanát tal so cjáf 


157 


une sorte di rasonament sul rapuart fra cjant e 
sblancjadure, al cjapà in man lui il pinel di Toni, e 
dopo vélu tocjat tal colór, al scomenza a passálu sul 
mûr cun dute viamenze, cjantant a plene bocje: 
« I bersaglieri portano le piume sul cappello avan- 
ti il colonnello...». « Chest al è il cjant che ti co- 
vente a ti! », dissal a Toni ch’al jere restat imba- 
binit. 

SIARADE 


Agazzon, 

sores, 

cjans ch’a uachin. 
Seren. 

Soreli e fumatizze. 
Sclopetadis 

di cjazzadôrs 

a riuina 

la Siarade. 

Fwuzzond 


Un biel vieli dal gno pais j diseve a un sotan di 
Tarcint: « Viostu, Meni, i peconz, i prins omps a 
Bilirs a’ son tre: Gusto di Nart, Condo Trivilin... 
Gusto di Nart, Condo Trivilin... »; e al taseve. 

« E il tiarz? » j domandave il sotan. 

« Il tiarz no mi sta a mi di di cui ch’al è ». 

« 'O ses vô! ». 

E il vieli, batin’j la man su la spale: « Ce gust 
ch’al è di fevelà cun tun che la capis! ». 

Il nono di mé mari al jere un Destro di cjasat, 
e un cjaliâr di mistir, e al lavorave a Puint di Bren- 
te, il so país. 

Dispès la canae ’e lave sul balcon de stanzie du- 
là ch’al lavorave a fâj dispiez e bocjatis, e alore lui 
al cjapave in man une forme e ju scjazzave berlant: 
« Andè via de qua, mularia, se no ve copo ». Par 
chest al à scomenzat a passá par « Copo », e podo- 
po par « Copo » a’ son passaz i siei fis e i fis dai 
siei fis. 

Toni Copo, gno nono, rivat e stabilit a Flumi- 
sel, al faseve vas, plaz, terinis e altris creps di tiare 
cuete. Al jere un operari dai rârs, ma ancje un be- 
vidôr dai rârs, ch’al spietave che la gjaline ’e pojas 
Pòf par là a gambiálu cul sinz. 

Une domenie di fevrâr, ch’al veve di la a cja- 
ta sò mari a Puint di Brente, al piardè il treno. Par 
parâle vie al cjapà une cjoche di chés e, tal ultin, al 
piardè il cjapiel gnûf, che in ché volte al jere une 
raretât. 

Tal indoman sar Tite Seraval, pari di Checo 
pustir, viodint un cjapiel tal miez de roe, lu co- 

gnossè a colp par chel di gno nono. Inzegnansi cun 
tun forcjàs e riscjant plui voltis di colà dentri te 
roe, al riva a tirälu für, e lu puartà di corse al 
paron. 

Sfladant come un fòl j conta a gno nono lis 
vitis ch’al veve scugnút fà par brincálu. 

Il nono al scoltà dute la storie senze bati cèe, 
stant ch’e jere ali ancje la none; tal ultin j disè a 
sar Tite: « 'Orpo, Tite, mi displäs che tu sedis lat 
a ròmpiti e a periculà tant pal cjapiel. Jo lu vevi 
viodút a svolà te roe, ma cun chest frèt no ài cro- 
dòt di lá a riscjo di fà un bagno für di stagjon par 
la a cjélilu ». 

“Meni 


Al jere pizzul di stature, gruès, tofolot, gjambis 
cürtis e une muse colòr ruan, completade cun tun 
nas a pomodoro ch'al jere il motif dai dispiez che 
j fasevin simpri la mularie dal borc, che ogni volte 
che lu viodevin j disevin berghelant: « Nape, nape, 
nape ». Lui si voltave di colp, ma la mularie duc’ 
d'acordo a’ stavin fèrs, a’ fasevin muse di nuje e 
fente nancje di vêlu viodût. 

Al lave pes fameis a lavorà, nol veve mistir, e 
a lui j davin i lavòrs plui pesanz: spacà lens, zòba- 
ris, che nissun varès frontàt, cu la manàrie e la maz- 
zuele. Al cjcave vulintir e di un continuo, e quant 
che j davin lis cjchis, par lui al jere un regalon. Lis 
cjapave cun muse ridint, e dopo dit un biel grazie, 
lis meteve te sachete dal gilè. Se j regalavin un to- 
scan al jere feliz: lu rompeve a tocuz e po planc 
planc ju rumiave, lassant simpri adôr dai lavris une 
rie di bago che ogni tant al netave cu la man ledrose. 

In campagne, al plui al plui, al voltave la tiare 
cu la pale. Guai a dâj cunvièriis di fà: a’ vignìvin 
fàr dal ordenari e dutis stuartis. Al jere l’ùnic dal 
paîs che al disvuedave li vascjs dal pissaz. No si sa 

cemút, tal fini al lave dentri tes vascjs e al netave 
cu la scove dutis lis parèz. 

No j è mai vignút mal. Al veve un stomi di fiar. 
Al lavorave come un mul e al mangjave come un 
purcit, dut ce che j davin, vanzums di ogni sorte: 
par lui al jere dut bon. Si capis che il vin al jere il 
miôr so bevi. La int ’e jere gjenerose cu la tazze, 
e lui, quant che la alzave par bevi, no la molave fin 
che no la veve disyuedade: si sintive, gloc, gloc, 
gloc; il grop dal cuel al lave sù e jù dès, tre voltis. 
E dopo si lecave i lavris cun tun suspir di sodisfa- 
zion, e al pojave la tazze cun fuarze su la taule, 
come ordenant la plene un’altre volte. 

La sere al tornave a cjase simpri palomp, misu- 
rant la strade a svarcs, di un mûr a chel altri. Ape- 
ne tocjat il mûr al partive di corse traviarsant la 
strade, saltuzzant come un balon di gome. Une sere 
lu cjati in chestis condizions e j dis: « Meni, sint 
po, polse un lamp. Il Comun al à dezzidút di meti 
lis mantiis tai mûrs des stradis par che a’ puédin 
cjapasi i cjocs, e cussi rivâ a cjase senze pericui di 
sorte ». a Benedet séial », mi dis; « ’o vin di fálu 
sindic! ». 

Al è stat pòc pal mont: nol veve mistir. Al à 
fat il manavuál. Une di j dis un prin om sul lavór: 
« Misuràimi chel len », e j da il metro. Lui al ri- 
spuint: « Siòr si », e al pense. Ogni tant al nizzave 

il cjaf tignint il barbuz te man: al cjale il len par 
lunc e par traviars e po si met a misurà, e po al dis: 
« Siôr, sicheduncje lu ai misurât, eh si lu ai misu- 
rat. Duncje al è lunc un metro, un grumál e une 
spane a plens dêz ». 

Une di mi dis: « Ch’al sinti, po: mi jüdial a 
fa la denunzie dai dams di uere? ». « Po no ustu 
Meni. Puartimi il sfuei de denunzie e t’e fas vulin- 
tir, e incjmò ti paj un tajut di neri ». 

'E je stade une robe fastidiose, fadiose e intri- 
gade. Lui, stant 'e denunzie, al jere paron di dut 
ce ch’al veve viodût tes altris cjasis. « No tu puédis 
denunzid ce che no tu vevis », j dis. E lui: « Ma 
ben o’ varès podût vè! ». Podopo, prin di fini la 
note de robe piardude, mi dis: « Tu ti sés dismen- 
teat dal plui impuartant: cumò bigne che tu metis 
tai dans ancje la mé puare femine, ch'e je muarte 
e le àn puartade vie di cjase mé durant l'invasion ». 
Par finile, o? ai scugnút f? fente di contentàlu; tant, 
lui, nol saveve ni lèi e ni scrivi! 

Puar Meni. Al à vivût fin ai setante; po une 
ponte lu à puartàt vie di chest mont. 


GJOVANIN FALESCJN 

La giate 


Dutis lis feminis dal bore a’ tabacavin ce plui 
ce mancul, ma Mie Dòrdul a ’ndi tirave sù plui che 
il mus sèmule. Tra jè e so missér a’ svuedavin un 
veri daûr chel altri, come fà tele. Si sintive a pestà 
di tant in tant in ogni cjase, ma là dai Dòrdui ché 
musiche si sintivile ogni setemane: tan-tan... tan- 
tan... tal mortal di piere, cul strangulin di fiar. 

Taresòt 'e passave dispès a Zea cu la sò cjarie 
di tabac di troi, ven a stâj cul tabac di cuintribant, 
tune sporte di stranc, mieze stramade, cu lis man- 
tiis di pezzot, deventadis lustris di cragne. 

'E stave a Trep, tal bore di Cente, tune cjaso- 
nate nere di fum, dentri la murae insomp di un 
curtil plen di urtiis e un vecjo fijar ch’al mandave 
far i soi ramaz parsore il puartelut de jentrade. 

Par pore de finanze o dai carabinirs, Taresòt, 
'e lave simpri atôr pes curtis. Par rivâ a Zea ’e vi- 
gnive su pal broili dal miedi, e po par cjavezzai e 
filis di morárs `e rivave te Mussarie; e, di chi, là 
di Gjarùs, su pe strade dal Pradulin, `e rivave tal 
borc. ’E jentrave in dutis lis cjasis; scomenzant lì 


di Cjastenét, ’e finive lì di Ane Carete. 

« Comari, astu bisugne ué? ». Si sentave su la 
prime cjadrèe ch’e cjatave, ’e pojave la sporte su la 
taule e 'e scomenzave a tira für, un, doi, tre... siet 
pachetuz par un franc. A’ costavin quindis cente- 
sins l'un, ma al ingruès e tirave jà cinc centesins. 

'O viòt ancjmò chei pachetuz quadrâz di cjarte 
colôr brèe scure, ch’a nasavin cussi fuart di là tal 
zurviel. E quant che mé mari o mê agne Sofie mi 
fasevin pestà ancje me cul strangulin tal mortal di 
piere il tabac di troi, chel tuf ch’al vignive sù mi 
faseve tossi, straludà, e i mùscui dai braz mi duli- 
vin di ingropási. 

Lôr, invezzi, chés tabaconis, a’ gjoldevin a te- 
mesa, une, dôs, tre voltis chel pòlvar biont; e po- 
dopo a misturâlu cu la cinise e messedálu, messe- 


dâlu cu la sedon di len. 


Une confusion di no di, in ché sere, ta l’àrie 
di Dòrdul. Duc’ chei des cjasis vizzinis a’ jerin vi- 
gnüz a judá a scussá panolis: doi cjarons che i bòs 
a’ vevin stentât a mena dongje de braide gnove, la 
di prime. Si sintive fin in cusine a sgorneà tai scùs, 
a cjacarà, a ridi, a contà stòriis. 

Mie, la parone di cjase, parvìe che, muarte la 
vecje dai Dòrdui, ’e jere la prime brût, lavade la 

massarie, 'e veve metüt a cuei su la flame dal fo- 
golar lis balotis ch’a varessin mangjadis dopo fini- 
de la vore duc’ insieme, mandanlis jù cun tune 
tazze di vin gnúf. 

No mancjave mai une tazze la di Dòrdul a chei 
ch’a davin une man. 

Tra une grampe di stecs e un manel metùt sul 
fic, Mie si jere metude a misturä il tabac di nòs: 
cun tun pugn di cinise e dòs gotis di ueli ’e vignive 
une prese plui che gustose. A ’ndi veve plen un 
cjadin, e cu la sedon di len lu messedave atòr atòr 
come che si fas cul zavajon, po lu saborave di sot 
sore, lu pressave, par tornâlu a savoltà di gnüf. 

Un profum sutil di tabac si spandeve par dute 
la cjase e al jessive parfin tal curtil. 

Finide la operazion Mie ti veve jemplaz tre bu- 
tilions e cumò, prime ch'e vignis dute ché int a 
mangja lis balotis, si jere inviade a plataju te mede 
dal fen, dongje il poz, dapit dal bearz; li al varès 
fate la bole e in cas di « viso aperto » de finanze 
nissun ju varès cjataz. 

Passant denant da l’àrie, tal slambri de lûs di 
petrolio ch'e vignive für dal puarton metüt in cop, 
'e smicje dentri il voli. A’ stavin finint la vore; di- 
fati la int no si viodèvile, platade tal grum dai scùs; 
e di ché altre bande si alzave la musse zale des 
panolis, un zal clár, lusint, biel, come l’àur. 

Mie ’e veve sburtaz dentri tal fen i tre veris, 
plui in sù ch'e podeve, e cumò, cu la man plache, 
‘e cirive di uajá la buse: quant che qualchidun la 
cjape par daúr strente strente e une man svelte j 
tapone la bocje... 

AI è stat un lamp. Mie ’e rive a gjavasi far une 
man e cun ché ‘e sgrife là ch'e pués, ce ch'e cjate. 
J à parût che lis òngulis si fossin slungjadis, come 
chés dal gjat, e che par un moment a’ fossin jentra- 
dis in alc di tènar.. 

Une rugnade rabiose e, subit dopo, talpadis che 
si slontanavin tal scúr jù pe bräide... 


* 


La domenie dopo, a misdi, dut il bore al sa- 
veve parceche Cristin di Deline nol jere stat a mes- 
se come ogni fieste cui amis: un gjat j veve sgri- 
fat, ben e no mal, la muse: Cristin, un toc di zò- 
vin ben tressat, il plui scagarin di duc’, che perd 
lis fantatis no lu volevin, parvie che par dut si ci- 
sicave ch’al fos un poc di bon... 

Quant che Mie Dòrdul je à savút il cas, `e disè: 
« Un gjat? E no podaressie jéssi une gjate?! ». E 
nissun saveve s'e diseve sul serio opúr s'e rideve 
parsore di ché disgrazie! 


P. M. 

Fudetid 


1 


Pieri Fujazzin, un biadaz che si uadagnave la 
bocjade a fà savalon te Tòr, al veve biel passade 
la sessantine senze vé mai viodût barbe di miedi in 
vite sò. 

Une sere, "ër Madone d’Avost, dopo dodis 
oris di file te batude dal soreli, si jere sglonfát di 
cudümars e frico cu la polente. Butát infin sul pa- 
jon, nol veve podüt siarâ voli dute la gnot: un ma- 
gon che nol lave ni sù ni jù, e par zonte une vene 
varicose che j veve sglonfát une gjambe tant che un 
córul di cjár. Dolórs di ciula. 

Tal doman, strissinansi come ch'al podeve, al 
va dal miedi Liàn a fâsi visità. Chist lu cjale, lu 
palpe, po al senténzie: « Nuje di gráf, Pieri. Cumó 
tu vâs in speziarie: ueli di riz pal bultric e sangue- 
tis pe gjambe. Par doman tu sés come gnûf ». 

Pieri al fás cemüt che j veve dit il miedi, e di- 
fat tal doman al jere bielzà tornát gardelin. 

La domenie dopo, jessint di messe, Pieri si in- 
tope tal miedi. 

« Alore, Pieri », j dis il miedi, « cemút stino? ». 

« Benon, benon siór dotór, come ch'al pó vio- 

di. Dome che, ’o scugni dijal, i pessùz a’ jerin man- 
cu mal, ma il tocjo, Jesus Marie!, ce fà e ce dî a 
glòtilu ». 


2 


La vilie di Nadal, a Sante Marie Madalene, pre 
Bepo Cifòt al jere daùr a finî di disvièstisi dopo la 
funzion de Novene, quant che ti rive di sburide in 
sacristie Tarisine dal Picjàt, une vedranute meche 
e dulinziose, che il so plui grant cefà al jere chel di 
cori a patafà i bancs de glesie: « Siòr Plevan, ’o 
vares vocazion di confessámi ». 

Pre Bepo, che nol viòt l’ore di tiràsi dentri in 
canoniche a scjaldá lis sgrifis e il stomi dopo la 
criure de glesie, nol rive adore a stratignisi: « Po 
sèso simpri a confessasi! Còrit mai a cjase, vedè, a 
messedà la cite, ch’o vignis chi a contami simpri 
chès lujàniis, e no vès mai nancje un pecját di sest!». 


5 


Meni Zane, un vieli plen di salút e di carantans, 
uadagnáz in cetanc’ agn di lavór pes Americhis, al 
usave dispès a tiràsi dongje un par di amis par là 
a fà frae. 

Une sabide dopomisdi si cjàtin cun Bepo Pisto- 
le e Gildo Marangon a fà fúr une fressoreade di 

salamp cul argjel e l'asèt lò de ostarie padronal di 
Fiorelo Garz. 

Dopo il tiarz o quart feral, a’ son deventaz du- 
cjtre pluitost sutürnos. Gjldo al sabore tal fúc cul 
tireboris, sorepinsir. « Cemût mai, tú Meni », a colp 
j domande al ami, « cemùt mai no astu cirût di ti- 
rati dongje une cristiane, cun dutis lis pussibilitäz 
che tu ás? ». 

« Ce ustu ch’o ti disi », j rispuint Meni, « al é 
stát gno pari che mi à viarzüt i vôi, prime ch'o Jès 
pal mont. ”Cjale mo Menut”, mi a dit gno pari, "tú 
tu podaràs capî indulà ch’al è il biel de vite dome 
quant che tu saràs maridàt: ma inalore par te al 
sarà masse tart”. Mi capistu Gjldo? Jò ’o ai simpri 
tignút amenz ». 


4 


"Iór misdi, sot San Marc, mi capite in case pre 
Jacun in cuete e stole, compagnât dal muini, Menut 
di Grilo, pes binidizions di Pasche. 

Fate la vore, si sèntin un lamp tal tinel a gjol- 
di une gote di ché cu lis jarbis, intant che si fas 
quatri cjacaris. 

A colp, dal tòr de Pléf al ven un grant suna di 
cjampanis: un dopli, tant ch'e fos la fieste dal Cor- 
pusdòmine. Meni al cjale l’orloi, al ingrispe il cer- 
neli, al mene il cjâf: « Par séi misdi alè misdi in 

pache », al dis, « ma chel pote di muini letrdnic ch’o 
vin cumò ognunquant a ’n’ cumbine une des sòs, e 
mi mole dutis tre lis cjampanis, invezzi di mola do- 
me la mezane ». 


5 


Barbe ’Sef al jere lat une domenie a San Sualt 
a cjatà sò gnezze Caruline, che a’ vevin scugnút mè- 
tile dentri parvie di un brut esauriment gnarvôs. 

Cjaminant pal zardin, si intive in Berto Siulin, 
un bocon di omp grant e grués come un rôl, ch’al 
stave des bandis de Marsure, e che lui al veve co- 
gnossût agn indaûr a Osôf, sot la nae. 

« Po », dissal barbe "Sef, « cemüt mai sestu chi, 
tu, Berto? ». 

« Se t'ús ch’o ti disi la veretàt, no sai nancje jo 
parce. Pense che mi àn inscjaipolât ca dent par- 
vle che mi lavin plui lis scarpis di cavret impit di 
chès di vidiel ». 

« Mi par fin dal impussibil », si smaravèe barbe 
Sef. a Ancje j jo 'o praferis lis scarpis di cavret, ch'a 
son di chel pòc plui mulisitis di chês di vidiel! ». 

« Viostu mo, “Sef, ch’o si cjatin. Ma cumò disi- 
mi in cunfidenze: cemút lis fastu cuei, tú: te cite 
o in te pagjele? ». 


OSIRIDE SECCO 

Vecais 


Un marangon bassarúl si jere puartât vie miez 
dêt poleâr de man zampe cu la sèe circolâr. 

Al veve stât tal ospedâl; podopo si jere fat me- 
dea in cjase dal miedi de Casse. 

Dopo uns tre més di ripôs il miedi j dis, une 
di, ch’al varés podût tornà a vore tal indoman, che 
aromai pericui no 'nd' ere. 

Chel altri j rispuint che nol va, che no si sint, 
che nol pués, che la man no à imd fuarze; e il 
miedi j da altris siet dis di ripôs. 

Scjadüz i siet dis, il marangon j 'n' domande 
ancjemò, e il miedi, tant bon, j ’n’ conzét altris siet. 

Ma la tiarze volte che il marangon al torne a 
dij che nol è in stât di lá a vore imò nò, alore il 
miedi j rispuint: « Sint mo, fi, astu intenzion di 
spietà che al torni a crèssiti il dèt cun dute la òn- 
gule denant di là vore? ». 

FIESTE DAI SANZ 

Memorie dai Defonz e 
Sante Silvie 

Sant Carli Boromeo - Fieste Nazionál 

sant Zacarie 

Sant Lenart 

VIGJESIMETIARZE DOPO PENTECOSTIS 


Sant Sinforian 

Sant Teodoro € 
Sant Tiberi 

Sant Martin 

Sant Renato 


Sant Di 
VIGJESIMEQUARTE DOPO PENTECOSTIS 


Sant Albert il Grant 

Sant Otmir 

Sant Grivòr 

Sant Fredian ® 
Sante Lisabete Regine de Ongjarle 

Sant Tavio 

VIGJESIMEQUINTE DOPO PENTECOSTIS 


Sante Silie 
Sent Cagno Agila 
ant , 
Sante Catarine di Alessandrie 3 
Sant Lenart di P.M. 
Sant Valerian Vèscul di Aquilèe 
PRIME DI AVENT 


Sant Saturnin 
Sant Andrèe Apuéstul 

Ce sino? Un pugn di tiare, un non, ’ne cròs! 
In te fumate ’e múr la nestre vós... 

DUT AL STA TE SIELTE 
TRA AMOR E DISAMOR 


Al è dër che il valór particular di une regjon al 
è tes carataristichis che la fasin diferente di chés al- 
tris. Pal Fridl, ’e risalte prin di dut la lenghe, di neo- 
latinitât prototipiche, e po a’ vègnin la varietàt de 
s6 conformazion e dut un comples di elemenz natu- 
rai, ambientäi, storics e culturái. Il valór de region 
al cressara in rapuart ’e valorizzazion di chesc’ ele- 
menz, o al calarà s'a saran trascuraz. In chest cas, 
l'avigni regjonál al dipendarà de speculazion vuar- 
be dai interes capitalistics dal moment. Di chel in- 
stès, si podaran vé edifizis funziondi e siarvizis ben 
organizzáz come pardut là ch'al rive il progres: qual- 
chi architet di cussiènzie al podarà ancje fâ alc di 
biel in tun contest senze sens; ma si pò stà sigürs 
che la bielezze de regjon ’e sara glotude dal anoni- 
mat e la vite ’e cognossara ad implen la stufe e il 
disamôr insedàz te ziviltàt dai condominis, des au- 
tostradis, dai juke-boxes e dai materedi di plastiche. 
Nol bastará podé compra qualchi näine regjonál, o 
|. « rustiche », tai supermarkets. 

Ce si puèdial fa par mantigni vif ce ch'al è biel 
in Friül? Al baste che si mantègnin vis i furlans: 

al è naturál che di lór al sei l'amór par cheste piz- 
zule tiare e che, par cheste reson, di lér al dipendi 
il so avigni. Ma jéssi vis pardabon al úl di vé cúr 
di scombati in ogni sens, e alè plui comut no fa 
nuje e lassá ch'a fasin chei altris ce ch'a vuèlin. 

Si à di vé speranze che l’amér al cressi, ancje 
parce che la quistion no riuarde dome il Friül, ma la 
culture di vué e di doman. 


L. C. 

IL STROLIGUT DAI FRUZ 


JL pais 


LA CHE SI NAS... 

La che si nas 

ogni jarbe ’e pas. 

OGNI VILE, OGNI CJASE... 
Ogni vile la sò usanze, 
ogni cjase il so custum. 
UNE PONTE DI ZITAT 
Cheste chi no je une vile, 
ma une ponte di zitàt: 

di une bande al trai soreli, 
di chealtre al è innulat. 

ALTE E BASSE 


Su pa l’Alte a’ pichin piere, 
a la Basse a’ fasin fen: 

e a l’Alte al é il gno ajar, 

a la Basse al é il gno ben. 


Alte — la zona della collina e della montagna. 
Basse — la pianura. 

datt 


’O jerin cun qualchi intric, jo e la femine, in 
chel timp ch'o discór. 'O vevin vòt une vore di spe- 
sis che nus vevin sujat ogni nestri sparagn, e ’o pre- 
viodevin di vénint imd tun doman. E cussi, biel 
ch’o lavin atôr une di bessolins, jo, dal alt de mé 
competenze di aspert, di ordenát, di contabil e dut, 
j disevi che a front dal impegno, e cunsiderát che 
aromai no si veve nujaltri de bande, tocjave strén- 
zisi, misurási tes compris, tai spas, tai vistiz, par 
podé riva adore a rispuindi ai dovés senze là in di- 
splasés, e a la svelte. 

J disevi: « Cussi, par esempli, nol è che a mi 
mi covénti di là propi ali di Fogliati par scarpis, ni 
lassù in Marcjâtvieri par mais, par cjalzuz, golari- 
nis, mudandis: si va la ch’al coste di mancul. E i 
tanc’ libris di uê "o puès lassà di compraju, tant 
plui che aromai ’o "nd ai tanc’ che no sai dula mè- 
tiju; e cussi lis rivistis, i sfuèis, che si ur da une 
cjalade in primure, e ch'a disin tant pòc ». 

Jé ’e scoltave atente, e ’e taseve. 

« E lis cenis atòr, e i gustâs, ch’o vin stât fin 
cumò, jo, par me, ”o puès saltàju; tant plui che ogni 
volte ch’o lin, cul gno stomi... capistu? Ogni tant 

si pò lá, tant par rompi la trie di ogni di. Si pò lá 
la domenie, ti parie? ». 

'E cjalave partiare, e `e taseve. 

« E la machigne instès. Pal gno cont, chel di 
vèndile, nò; ma doprâle propit quant che si scuèn: 
la a Gurizze dai tiei, a Biliris dai miei. Ma a Udin, 
ma a vore!; che intant che si gjävile für de rimesse, 
e si scjaldile, e si viarz il puatton, e si jès dal cur- 
til, e si siare il puarton, e si inviisi, jo a pit ’o soi 
za in vie Manin, e ’o ai za butät für miez lavòr de 
zornade in ufizi! Si o nò? ». 

'E cjalave partiare, e `e taseve. 

« Tant plui, po, che in ué, cu la int ch’e va vie 
sforeade come ch’e va, senze cjáf, senze nissune 
prudenze, senze nissun rispiet par chei altris, nan- 
cje ch'a vessin di là a pará fúc!, si va a riscjo di 
sveási tal ospedal, s’e va ben, senze colpis ni nuje ». 

'E cjalave partiare, e ’e taseve ancjmò. 

Fin ch'o j dis, par savê finalmentri se i miei 
plans j quadravin: « Ti parie? O fevèlijo mal? Ce 
mi distu? ». | 

« Dut just » mi rispuint. « Culumie si à di fa, 
culumie la farin ». 

'O ài tirât flat subite e j ài dit, consolát: « Ben, 
'o ai gust di sintiti a fevelà cussi. Ustu crodi ch’o 
jeri pôc persuadût? ». 

« E parcè? ». 

« Parce, fie! Co si è usáz a vivi in tun mat par 
tanc’ agn, al è uman, nol è fazil gambia in piès, 
strènzisi, limitâsi, massime vualtris... ». 

Mi cjale serie e mi dis: « Sint mo, Meni, a ’n’ 
sara ancje di chés che la cjatin dure; ma jo, s’o mi 
met, 'o sai strénzimi e dut ». 

« Tant plui, po » j fas jo « che si tratara di li- 
mitasi mico in eterno: un par d'agn, e ’o sin libars». 

E jé: « Sta sigúr, che se jo ’o mi met a fà culu- 
mie, tú nancje no tu mángjs! ». 

Jo! 

M’al a dit par talian. 

(Daj la rocade, busto!» 


Si clamave Gusto. Al veve stat di zovin vie 
pes Austriis a fà il boscadôr e, posto ch’al veve 
une vôs penze e fuarte, j tocjave simpri a lui di da 
la berlade che si use quant che si tire la tâe cui 
sapins. « Daj la rocade, Gusto », j disevin; e lui 
pront al secondave il lavör. 

Chel zigo, dòt cun tante sflente e par agn, al 
jere deventàt necessari par lui, cul timp a là, no dome 
tal bosc ’tör dai lens, ma ancje in altris voris ch’a do- 
mandavin apont il jutori de vòs. Tante `e jere de- 
ventade l’abitüdine, che il fat di tira une cuarde, di 
alzà un pés, di sburtà un cjaruz, a’ jerin operazions 
ch’al faseve dome compagnansi cun tune vosade. 

Però lui ché vosade no la dave se qualchidun, 
prin, no lu invidave cun tun biel: « Dàj la rocade, 
Gusto ». E s’al jere bessôl, senze l’invît pe zigade, 
e duncje senze zigade, no si dezzideve a tacà une 
vore; e se propri propi al scugnive, cheste vore j 
vignive mal o nol rivave a puartále in puart. 

Cussi, quant che si butà su l'amorose vite, si 
cjatà ingredeat: nol rivave adore di jéssi franc e 
sclet di peraule, al trabascjave senze sens e sostan- 

zie, di mit che lis puemis a’ duravin un pòc e po 
lu plantavin pensant ch’al fos senze art né part. 

Biát Gusto! E pensá ch'al sarès bastát che un 
copari j vès dit: « Daj la rocade, Gusto! » par che 
dut al fos lat pal viars just! 


MARIO FALESCJN 

la visite dal Vèscul 


Un an che il Véscul al jere vignût a Biliris a 
vescola, al è lat a cjatà Rico e la Dosche in cjase, 
ch’a jerin sot gnozzis d’aur. 

Nissun s’e spietave. Al è rivät tal curtil cul ple- 
van dal pais, e al è jentrât in cjase tal fogolar che 
Rico al pipave su la sô cjadrée lassù insomp, un 
zenoli parsore chel altri, e la Dosche ’e viodeve dal 
fòc, sentade sul so scagnutut denant dal buc dal 
spolert. 

Al jentre prin il plevan, e al dis alc; po al jen- 
tre un siôr grant, cu la vieste rosse di füc, intant 
che il plevan si tire imbande par lassálu passé, e al 
dis alc ancje chest. 

Ma ni Rico e ni la Dosche no sintin: si vòltin, 
a’ cjalin e a’ viòdin il predi e il siòr grant montu- 
rat. Nome dopo a’ capissin che chel al è il Vèscul. 
E alore la Dosche ’e jeve sò dal scagnut, e Rico al 
gjave la pipe di bocje e al jeve sù impins ancje lui. 

« Oh, marissante! » la Dosche; e Rico: « Oh, 
viòt ca, po! Alèil Vèscul! ». 

Il Vèscul al va li de Dosche e j slungje la man. 
La Dosche, prin di bussáje, ’e cjòl für de sachete, 

imbrojansi tes pleis dal grumál e de cótule, un di 
chei fazolez di colôr ch’e use jé e ’e nete il nas, 
sfreolansal; e Rico, devant di bussâje ancje lui, su- 
bit dopo, al passe sui siei moschetons la mänie de 
gjachete, ch'e lûs. 

Po il Vèscul ur dis par talian ce tant gust ch'al 
a di séi lenti cun lòr, ch'al sa dut sul lór cont, che 
il plevan j al à dit: de lôr vite cristiane, esemplär, 
dai lòr fis... « Tròs a 'n' vèso? » j domande ’e 
Dosche. 

« Tanc’, siôr. Masse, siòr... » j rispuint la Do- 
sche. 

« Masse, mai, stant che i fis a’ scjaldin la cjase, 
a’ binidissin la cjase, la jémplin... ». 

« Infati, al viòt pûr trés cho sin culi dentri: 
jo e lui, veh! » j rispuint la Dosche mostrant Rico 
ch’al cjale e al riduzze. « 'O ni vin viz, sajal trös? 
Vot! Al rivave lui, là, ’tör Sanz, e an par an al 
plombave chel gnúf: di tirámal sù jo, mico lui! 
Mancul mâl ch'al è stat par qualchi an difilät vie 
pes Frànzis; che prin, quant ch’al lave in Gjarmà- 
nie e al tornave daprúf ogni unviár... ». 

« Ben, ben; ma us uardave a distànzie, îse vere? 
Al lavorave par vualtris, al pensave par vualtris, sì 
o nò? » j domande alore il Vèscul a Rico. 

Ma Rico nol sint, tart di orele ch’al è; cussì jê 
j dis al Vèscul: « Nol sint chel ali ve’, siôr, se no 

j berle te buse de orele ». E ’e va jé a dijal a Rico 
te buse de orele: « Al è il siôr, chi, ch’al fevele 
dai fruz, di tiei fis... » 

« Ah, dai fruz », al fas Rico: « 'O ’n’ vin viz: 
Celso, Gjno, la Gjeme » al contave sui déz; «e po 
Gjone, la Renata, e po Pisto, e puar Oscar, che m’al 
an copát in uere: al sa pûr, nomo? ». 

« E Mario e la Ane, ju dismentèistu? » j mu- 
tivave la Dosche. 

« Ancje chei, si, ancje chei! E uê ca, ve’, a cja- 
lasi tai vôi jo e jè, là! 'O vin Gino, a dî il vèr, che 
no si è maridat; ma alè simpri pal mont ». 

« Sar Rico, la vite... » 

« Ti a dite: ”la vite”. 

« Ah, la vite. D corde, La vite si, siôr. 'O ca- 
pis. No mi fas nancje cas, a mi; ma ’e jé, là, che 
j pense. Par me, jo ’o ju ai simpri devant, par tant 
ch'a sein für dai pis. Co a’ stan ben di salt.» 

« Eco, mo ». 

« Si capis, ve’, che il lc nol è chel di une vol- 
te, e la bràide "e va al màncul. Cui fas? Cui lavo- 
re? Jé, nuje, e jo alc ». 

« Cemút nuje? », ’e dà sù la Dosche. 

« Poben, disin: pôc e nuje », e al rideve. « Par 
chest a mi mi displâs di no vént un in cjase a ju- 
dami; o une brit, o un nevòt, tant ch'a usavin 
timp indaûr ». 

« Sar Rico, ce ch’o disés al è just » dissal il Vè- 
scul, « ma il mont ué al è diviars e tocje adatási. 
E in riuart ai lavòrs in campagne, adatàsi ancje lì, 
sar Rico; regolasi a seconde des fuarzis, tigni cont 
de salút... » 

« 'O ài capit. Ma la tiare pustote e fâs dal, e 
in plui no rint nuje, e si scuèn sostentâsi; e reel 
chis, in ué... mi capissial? Juste la pension di chel 
frut... 

« Ben, coragjo; e fidùzie in Diu. 'O savés pûr 
ce ch’al dis il Signór tal Vanzeli: ”Cjaldit i ucei 
dal àjar che no semènin, no sèin, e no ingrümin 
sul cjast; e il Pari uestri dal cil ju nudris” » 

E Rico, dopo une nizzade di cjâf e une ridadu- 
te plui francje: « Eh, siòr siòr! No semènin nò, 
lòr. 'O soi jo ch’o semeni par lòr. Cjacaris a’ son 
cjacaris. Sajal lui, siôr copari, ce tantis voltis ch’o 
scuèn butà la semenze in tal cjamp daúr des scue- 


| lis? E ogni volte m'e nètin, chés sboentadis di pàs- 


saris, che nol ven nie redènzie. Chel, viòdial! ». 
Mancul mal che il plevan a chel pont j à cjolt 


| la peráule, se no sépi Diu ce dal diàul ch'al sarès 
MI jessüt für di ché bocje. 


M. 

'O jerin in cusine jo, la mé femine, mé madone e Toni, 
ven a stâj il gno cjan. 

Mé madone e la femine a’ stavin fevelant su ce di 
da dongje di cene; e la femine j dis a s6 mari: « A’ son 
ûs, a’ son bledis, salate, formadi. Si fas sù uns quatri ús 
in antian... ». 

E la viele: « Par nó dòs si cumbine; ma... e lór, la? 
chei doi? ». 

Chei doi: Meni e Toni. Jo e il cjan. 

Sante Nadalie 


Sant Cromazi di Aquilèe 
Sant Franzesc Saverio 
Sante Barbure 

SECONDE DI AVENT 


Sant Niculau 

Sant Ambrós 

MADONE DE CONCEZION 
Sant Siro 

Madone di Loreto 

Sant P 

TIARZE DI A 


Sante Luzie 
Sant Pompeo 
Sante Cristine 
Sante Delaide 
Sant Florean 


Sant Grazian 
QUARTE DI AVENT 


Sant Liberit 

Sant Tomis Apuéstul 

Sant Flavian 

Sante Vitorie 

Sante Adele 

NADAL DI NESTRI SIGNOR 
SANT SCJEFIN 


SCH Zuan Apuéstul e Vanzelist 
anz Inozenz 
Pe Davit Re 


Sante Anastasie 
Sant Silviestri 

Nissun sunsûr. Il Tiliment al tis: 
un märdar al pescjuzze sul bombäs. 


192 





UNE CJASE CH’E RESTE PAR SIMPRI 
'E SPIETE SIMPRI I OMPS DI COR 


Si pò dividi i furlans in dôs categoriis: chei che 
si interèssin e chei che no si interéssin dal Fridl. I 
prins a’ son pôs e a’ puèdin fa pôc; chei altris a’ 
son tanc’ e no vuèlin fa nuje. 

Ma ce ésal il fà e il no-fá di chei e di chei altris? 
Alè un fé cb'al partis dal amôr individual e al cja- 
te il so pont central ta l’idee, te volontát e ta l'azion 
dal omp; il no-fá al dipent dal fat che l’interes dal 
sogjet al è discjolt di sé e fermát su altris interes 
che no son i siei. Al è clàr che no si trate tant di 
interes materedl come di interes pe vite, e chest in- 
teres al domande di viodi une vore plui in là dal ta- 
cuin. Al è duncje un interes difizzil, ma dome daür 
di chel si rive a misurà il valér dal omp. 

Culi e pal mont a’ son furlans ch’e an meriz e 
a’ otègnin ricognossimenz. Par chest cont, ’e je bie- 
le l'iniziative di Tarcint che ogni an su l’Epifanie al 
manifeste, a non di dute la nestre int, in pro dai 
furlans ch'a mèrtin. Altris ricognossimenz si pò vé- 
ju ancje fir di cjase, ma a’ saran ricognossimenz di 
onór. Chel di Tarcint al al séi un ricognossiment 
di amôr. Un al pò véle lassade la cjase, al pò vivi 

lontanon di agnoruns, ma ancje s'al ven dongje do- 
me par une di, ché `e je simpri la s6 cjase, là che 
lui no si sint dome un sorestant onorát, ma un fi 
cressút ch'al torne e duc’ lu salùdin cul cár. Te criu- 
re dal unviár, i fücs adalt atör di Tarcint, e’ àrdin 
plui di dut par lui. 

Conclusion 


'E produzion standard al covente l’omp standar- 
dizzát, al ven a stáj adatát ’es pussibilitáz e ai mo- 
dui da l’organizzazion produtive. Di cuintri, propit 
l'impuartanze masse grande e dramatiche dai pro- 
blems creáz da lorganizzazion ’e domande une ati- 
vitàt inteletive indipendente des esigjènziis ordenà- 
riis di funzionalitàt. 

L’avigni dal omp al dipent dal mit ch'e vigna- 
rà frontade cheste quistion, e ai Furlans, pe tradi- 
zion ben vive de lôr individualitàt regjondl, si pro- 
pon la pussibilitàt di insedàsi tra lis fuarzis cultu- 
ráls ch'a puartaran indenant la domande di une zi- 
viltát che, senze discjoli i benefizis puartáz dal pro- 
gres sientific, 'e meti l'omp in cundizion di sintisi 
ancjemò sé ad implen: di no jéssi mecanizzat. 

Ore si sa che Vinteres plui ordenari de sozietàt 
organizzade moderne al è puartât a une mecanizza- 
zion progressive parfin tal cjamp des ideis, midiant 
de tecniche publizitarie; invezzit, l’interes dal omp 
al è chel di cjatà un spazi libar pal svilup de perso- 
nalitàt, salvant la bielezze de vite. 

Bielzà tal nestri timp si fàsin sinti avonde a fuart 
i difiez puartáz de logiche organizzative vuarbe, e 

lis vòs di chei che no son ancjemò vuarps e’ an pro- 
testát cuintri dal invelenament dal ajar e da l’aghe, 
e la riuine des bielezzis naturáls e artistichis, e i di- 
fiez da l'alimentazion, e il cunfinament de vite cul- 
tural. 

La curint cultural di avanguardie ’e sara cuin- 
tri di chel progres dome planificât in ogni sens che 
nol sa interessási de verticalitàt dal jéssi e dal de- 
ventä dal omp e dal so mont. Dopo dut, lomp al 
vif miôr quanch'al sa sta impis. 

IL STROLIGUT DAI FRUZ 


A «cuele 


IL FRUT CH’AL SCRIF 
Cjamp blanc, semenze nere, 
déi a’ cjalin, cinc a’ sbùrtin. 
IN CJASTIC 

In cjastic 

su la ponte dal lidric, 


su la ponte dal piron, 
e la mestre ’e à reson. 


SCUELE DI UNE VOLTE 


MÍ. Ipsilon, zete, con, ron, bus: 


pete il cjaf tal us! 

IL SANT 


San Nicolò di Bar 
patrono dal scuelár. 


Con — la lettera c. Nel modo di dire, con e ron significa per filo e 
per segno, in tutti i particolari. 

Bus — bacio (?). 

Us — uscio, porta. 

ge? Nicolò — il 6 dicembre col suo asinello porta regali ai bambini 
uoni. 

Robis ch’a capitavin ai puars furlans emigranz 
di une volte. 

Une di mi ferme une femenute pastrade a Osôf 
e mi dis: « Lui, siôr Toni, nol à mai scrit sul sfuei 
la fin ch’al 4 fat puar gno pari vie pes Sibériis, 
quant che tanc’ furlans e soredut osovans a’ lavora- 
vin par fa la plui lungje ferade dal mont ». 

« Nd, siore », j rispuint; « no ai scrit nuje pal 
fat che ché storie no la cognos. Che m’e conti ». E 
m’e conte. 

So pari, Bepo, al jere imd zovin quant ch’al 
jere partit cun tun trop di altris paesans pe Sibè- 
rie, lassant a Osòf la sò femine, un fi e dòs fiis. 

Apene rivât su par Moscje al veve scrit dal viaz, 
lunc eterno, in chel mont diferent, e visât che di li 
a un pôc al sarès partit par là in dentri cun cjârs 
e cjavai fin sul puest ch’al varès lavoràt. 

A’ jerin passàz més senze gnovis di sorte, ma 
nol jere di stà in pinsir parvie che qualchi altri 
operari dal paîs al veve scrit lui ch’a jerin rivàz sul 
cantîr e ch’a stavin duc’ ben. 

Po ’e jere rivade ancje une letare sò ch’e con- 
tave de vite ch’al viveve là vie, in tun mont cussì 


199 





stran, diferent, in ché tiare senze nissun: cil e boscs 
e nujaltri. Al contave de tante néf ch’e colave, obleant 
a sta siarâz tes barachis par quatri o cinc més difi- 
laz, dai fréz mortâi ch’a glazzavin il flat e a’ indu- 
rivin i pis e lis mans se nome si stave un nie di 
plui tal scuviart. E dai lòfs a centenârs ch’a balavin 
urlant intòr des barachis di gnot e tai dis che la 
buere "e mulinave la nèf. E des plois ch'a colavin 
par setemanis intèriis sul rivâ dal istât, che la tiare 
'e deventave un pantan di là sot par miez braz. 


La volte ch’al neveave, tant fis di no rivâ a 
viodi a doi pas di distanzie, chei ch’a scugnivin jés- 
si de barache par qualchi incombenze a’ cjapavin 
in man un glemuz di spali, che j tacavin un cjaf dal 
fil 'tór di un pal implantàt te barache, disvoluzzant 
po il glemuz man man ch'a lavin dislontanansi dal 
quartir. 


Une sere sul tart Bepo al vigni clamât difúr de 
barache di uns quatri di lòr. I amis de barache, oso- 
vans squasi duc’, si smaraveàrin di ché clamade e 
no volevin ch’al làs, ma lui ur disè prin di dut che 
nol veve pore, e podopo che nol veve fat mâl a nis- 
sun, di mit che nol viodeve parcè che nol varès vit 
di 1a. 

I amis alore j diserin ch’al stas almancul une vo- 
re atent se propi al voleve là, ch’al clamàs in câs 
di pericul e ch’al tornas indaûr plui prest ch’al po- 

deve, che lôr lu varessin spietât sù. E j dèrin in man 
il glemuz di spali ch'a usavin, pean'j un cjäf ’tör 
dal pal te barache, par ch’al podès tornà dongje 
daûrj senze sbalia. 

Bepo al jessè, si dislontanà cun chei quatri di 
lòr che lu vevin clamàt, e nol tornà plui. 

I siei amîs osovans lu spietàrin dute la gnot, 
ch’e jere deventade un infiàr; lu spietàrin dut il dì 
dopo; a’ ziràrin par dut il contorno sperant di cja- 
tà un qualchi alc di so ch’al siarvìs a indrezzàju. Ma 
no cjatàrin che il spali rot a uns dusinte pàs de ba- 
rache. Nancje lis siés talpassadis te néf no rivàrin 
a vélis, parvìe che dal moment ch’al jere partît al 
veve neveàt di un continuo, scancelant ogni segno. 

'E fo interessade la polizie russe par ch’e cirìs 
ancje jé, ma dibant. 

Copàt? Sassinât dai briganz ch’a ziravin lì atòr? 
ch'a jessevin dal bosc ogni tant come sfúlmins, a’ 
netavin dut ce ch’a cjatavin tes barachis e a’ spari- 
vin di gnúf in tal bosc? O sbranát dai lófs plens di 
rabie e di fan? O colát inalgò in qualchi flum? 

Robis ch’a capitavin ai puars furlans emigranz 
di une volte! 


TONI FALESCJN 





Jul cantis 


Un gno ami di Roncjs al è persuadút che i « Can- 
tieri scuola » a’ son instituzions dadis dongje par 
fa lavorâ i disocupòz... mancul ch'a puèdin. E al 
conte: « Il perit cumunal di Roncjs, visitant un di 
chesc’ cantirs — ch’al jere stat viart par smondeà 
i rivâi des stradis de Cumune — al rileve che il 
lavòr al va masse pes lungjs. S'inrabie. Al clame il 
capo cantir, j dis ce che j dis, e al conclût: ”Prin 
di usgnot, la tò squadre ’e à di smondeà chest rival 
fintrimai lajè dapît, là ch’al sta chel automòbil blu”. 
E al partis bruntulant. Celestin, sorenomenat 
"Crisi", ch'al veve sintút l'ultimatum dal perit, si 
vizzine al capo cantîr e j dis sot vos: ”Cjoh, capo, 
par tira in ca l'automòbil, mi rangj jo!” ». 


V. B. 

Rivaz ch’o sin 'e fin 

cemát ch'o sin stáz bogn, ch'o vés viodát, 
a duc’ un cjär salüt 

e vóz, i miórs, di gjonde e di murbin. 


E di palanchis, ch'a stan simpri ben. 


E di cjatäsi in pas chest an cu ven. 

E’ an lavorât intôr di chest Strolic i amis Giannino An- 
geli (G. A.), Eddi Bortolussi, Vico Bressan (V. B.), Lelo 
Cjanton (L. C.), Lüzio di Cjandit (L. D. C.), Gjovanin 
Falescjn, Mario Falescjn, Toni Falescjn, Gjso Fior (G. F.), 
Marie Forte (M. F.), Jolande Mazzon, Meni (M.), Pieri 
Menis (P. M.), Alviero Negro, Riedo Puppo, Osiride Secco, 
Pieri Somede dai Mares (P. S. D. M.) e Dino Virgili. 


I disegnuz in blanc e neri a’ son di Pauli Zanussi. 

Lis taulis coloradis dai més a’ ripuartin dodis pituris 
a fresc dal XV sècul, fatis di no si sa cui te gleseute di San 
Pieri a Magredis. 

